राउर पाती – Hum Bhojpuria\nCategory: राउर पाती\nभोजपुरी जंक्शन के हरेक अंक संग्रहणीय आ संदर्भ सामग्री बा\nभोजपुरी जंक्शन के जेतना भी अंक अब तक आइल बा, भोजपुरी भासा के उत्थान में बड़ी असरकारक उत्प्रेरक के काम कइले बा।\nएक-एक अंक संग्रहणीय आ संदर्भ सामग्री बा। भोजपुरी के कौनो विधा होखे, शोध-परक लेख, कहानी, संस्मरण भा गीत-कविता, सबका के अपना में समेटले " भोजपुरी जंक्शन " के त हम " भोजपुरी के विश्वविद्यालय" कहल ज्यादा उचित बुझेनीं, काहे कि जे भी आपन माइभासा के साहित्यिक इतिहास आ भोजपुरी साहित्य के साधक लोग के जाने के चाहत होखे, ओकरा खातिर ई विश्वविद्यालय से बड़का कौनो विश्वविद्यालय नइखे।\nई जान के ताज्जुब होई कि " भोजपुरी जंक्शन " अब तक करीब 93 दिवंगत भोजपुरी साहित्यकार लोग से हमनी के परिचय करा चुकल बा आ अभी ई यात्रा जारी बा। एकरा अतिरिक्त प्रत्येक अंक में भोजपुरी भाषा के उत्कृष्ट साहित्यकार लोग के रचना आ परिचय हमनी पाठक के सोझा आवत रहेला आ ओकर लाभ हमनी के मिलत रहेला।\n" भोजपुरी जंक्शन " संपादक श्री मनोज भावुक जी के संपादकीय त मन के मुग्ध आ " रिचार्ज " क देला। अबकी के संपादकीय के एक- एक लाइन दिल में सीधे प्रवेश क गइल। तनी पढ़ी जा,\n"जरते दिया के मान बा। बुताइल दिया या त फेर से जरावल जाला या विसर्जन में चल जाला।\nपूजा-पाठ मन के शोधन करे खातिर होला। मन के रिचार्ज करे खातिर होला। कठिन से कठिन समय में भी सकारात्मक रहे खातिर होला, संभावना खोजे खातिर होला।"\nएक जगह अपना संपादकीय में श्री मनोज जी लिखले बानी,\n"प्राण यमराज के हाथ में जाये, ओकरा पहिले तक अपना हाथ में ठीक से रहे के चाही। एही खातिर साधना कइल जाला।"\nपत्रिका के सारा जान त संपादकीय में हीं बा।\n"भोजपुरी जंक्शन" पिछला कुछ समय से विभिन्न विषय पर विशेषांक भी निकाल रहल बा। ई प्रत्येक विशेषांक अपना आप में ऊ विषय के करीब-करीब संपूर्ण जानकारी से भरल होला। कई गो विशेषांक त वषों तक सम्हाल के रखे वाला होला।\n"भोजपुरी जंक्शन" के ई शानदार सफर जारी रहो आ हमनी पाठक ओकर यात्री बन के घुमत रहीं जा, इहे कामना बा।\nअजय कुमार पाण्डेय, सहायक, सिविल कोर्ट, बगहा, पश्चिमी चंपारण, बिहार\nभोजपुरी जंक्शन भोजपुरी साहित्य के गुलदस्ता बा\nसाँचो मानी भोजपुरी जंक्शन के 'मन के रीचार्ज करीं' अंक एगो गुलदस्ता नाहिन ही बा, जवन अपना में अलग-अलग तरह के रचना के खुशबू समेटले बा। हम बात शुरू करतानी भावुक जी के संपादकीय से। जवना के शीर्षक से रउआ पते ना लागी कि एकरा में कइसन गूढ़ बात कहल बा। भावुक जी पहिला प्रश्न उठवले बानी कि पूजा के रस्म अदायगी भर बा कि लोग-बाग पर एकर असरो बा? दोसर बिन्दु उहाँ के जे उठवले बानी ऊ ह पूजा के मायने। उहाँ के कहनाम बा कि पूजा के अर्थ भइल कि ओह में मन के दीया जले, जवना से कठिन से कठिन परिस्थिति में भी आदमी के सोच सकारात्मक रहे। काहेकि जिन्दगी के पर्याय राग आ लय ह। हमरा सामने कवनो प्रसंग के प्रदर्शित कइल जाला तब हम ओकरा के मनोरंजन के दृष्टि से देखेनी। बाकिर ओकर असली मर्म त उहे समझेला जे ओकरा के भोगले रहेला।\nरवीन्द्र किशोर सिन्हा जी अपना लेख में राजनीतिक, समसामयिक एवं मानवीय दृष्टि से अफगानिस्तान के शरणार्थीयन के संदर्भ में प्रश्न उठवले बानी। उहाँ के प्रश्न करतानी कि का- ' इस्लामिक मुल्क के मुस्लिम प्रेम महज दिखावा बा?' डाॅ. ब्रजभूषण मिश्र जी आठ गो दिवंगत भोजपुरी लोगन के संक्षिप्त परिचय देहले बानी। जेकर आज जेतना महत्त्व बा, आवेला समय में ओकरा से भी अधिक महत्त्व होई। जब भोजपुरी साहित्य के इतिहास आपन सम्यक आकार ली। जन्मदिवस विशेष में ज्योत्स्ना प्रसाद के शैलजा जी पर लिखल लेख शैलजा जी पर चाहे भोजपुरी सेवी महिला पर शोध के क्रम में मील के पत्थर साबित होई।\nप्रो.(डॉ.) जयकान्त सिंह 'जय' के आलेख भोजपुरी मातृभासाई अस्मिता के खोज एगो शोधात्मक आलेख बा। जवना में उहाँ के कहतानी कि भोजपुरी 'वैदिक परम्परा से आइल देसी प्राकृत भासा ह।' शशि प्रेमदेव जी के लघुकथा यू ट्यूब पर चलल एगो विडियो के प्रतिक्रिया स्वरुप लिखाइल बा। जवना के मूल में सर्व धर्म समभाव बा।\nभावुक जी के सिनेमा पर लिखल लेख में एगो जायज मुद्दा उठावल गइल बा। उहाँ के कहतानी कि जवन हिन्दी सिनेमा, हिन्दी भाषा के विदेशन में लोकप्रियता दिलावे में एतना अहम् भूमिका निभवले बा, दुर्भाग्य से ओही हिन्दी सिनेमा खातिर कथा अंग्रेजी साहित्य से लेहल जाला। एतने भर ना जे लोग हिन्दी सिनेमा बनावता भा ओकरा में अभिनय करता ओकरा ना हिन्दी कथा-साहित्य के पर्याप्त जानकारी बा आ ना ही ओकरा कथाकार के। हिन्दी सिनेमा के स्थिति त अइसन हो गइल बा कि ओकर स्क्रिप्ट तकले अंग्रेजी में ही लिखाता। हिन्दी सिनेमा के एकरा से बड़ा दुर्भाग्य का होई। हाँ, ई बात सही बा कि हिन्दी के कुछ उपन्यासन पर सिनेमा बनलो बा। जे 'बड़ उपन्यास भा कहानी से लेहल गइल बा।' भावुक जी के एही बात के आगे बढ़ावत हम गुलशन नंदा जी के नाम लेबे के चाहेब। जेकरा उपन्यास में 'बड़' विशेषण लागल होखे भा ना, बाकिर उहाँ के उपन्यासन पर लगभग दू दर्जन हिट सिनेमा बनल बा। जवना में कुछ के नाम लेबे के हम चाहेब। जइसे-काजल, नीलकमल, खिलौने, कटी पतंग, नया जमाना, महबूबा, शर्मीली, झील के उस पार इत्यादि। पत्रिका के एही खण्ड में सुरभि सिन्हा झारखंड के उभरत निर्देशक बंटी सिन्हा के प्रतिभा के रेखांकित करत एगो लेख लिखले बाड़ी।\nएह पत्रिका में दूगो गीत भी बा। पहिला सुनील कुमार तंग जी के 'प्रीत के गीत भइल अनमोल' एगो मधुर गीत बा जवना में उपमा, रूपक आ मानवीकरण अलंकार के मदद से प्रकृति के मोहक छवि उकेरल गइल बा। एह गीत के अमर प्रेम के रागिनी के मिसिरी के घोल कहल गइल बा। दोसर गीत बा मनोज भावुक जी के 'पास बोलावे गाँव रे आपन' एह गीत में भावुक जी उपमा अलंकार के सहारा से गाँव के बहुत सुन्दर झाँकी प्रस्तुत कइले बानी। एह कविता के मूल भाव बा कि अगर भारत के समग्रता में जाने के बा त भारत के गाँव के जाने के पड़ी।\nएह तरह से ई पत्रिका एगो संपूर्ण पत्रिका बा। जवना में हर तरह के रचना बा।\nज्योत्स्ना प्रसाद, वरिष्ठ लेखिका, पटना, बिहार\nभोजपुरी में काम कइल बहुत कठिन बा\nपत्रिका मिलल! उपर-झापर हर अंक देखत रहनी ह, बाकिर एह अंक के पूरा पढ़नी। मनोज भाई के संपादन के छाप हर अंक में लउकेला। मन के रिचार्ज करीं- संपादकीय के हेडिंग से लागल कि भोजपुरी भाषा के भी बोलचाल के भाषा से जोड़के रखल आ प्रगतिशील बनावे के कोशिश चलत रहे के चाहीं। रवींद्र किशोर सिन्हा जी के आलेख में बांग्लादेश के उर्दू भाषी मुसलमान भाई लोग के पीड़ा के चरचा बा, जे बड़ा उछाह से पाकिस्तान गइल रहे। क्रिकेट में पाकिस्तान के जितला पर पटाखा फोरे वाला हिंदुस्तानी मुसलमान भाई लोगन के आंख खुले के चाहीं। भोजपुरी के गौरव सिरीज भी बड़ाई करे लायक बा। भोजपुरी में काम कइल केतना कठिन बा, हम खूब समझ सकेनी। लटत-बूड़त तीन-चार साल ले पहरुआ पत्रिका निकलले रहनी, बड़ा कठिन समय रहे।\nजयकांत सिंह जी के आलेख भोजपुरी…… अस्मिता खोज में शहराइल भोजपुरिया भाईलोग के खबर लिहल गइल बा, जे खुद आ अपना लइका- लइकिन के भोजपुरी सिखावे व ओ लोग के संगत में भोजपुरी बोले में सकुचाला। आज काल के पतोह लोग के बाते छोड़ दीं, सास भोजपुरी में और पतोह अंग्रेजियाइल हिंदी में दनदना रहल बा लोग, बड़ा रोचक लागेला अइसन सीन। दादी अगर नाती-नातिन के ओका-बोका तीन-तड़ोका–सुनावेली, त पतोह लोग या त ओ लोग के उठा ले जाली भा मुंह चोनियावे लागेली। जयकांत सिंह के लेख में भोजपुरी भाषा के विषय में ढेर सारा जानकारी दीहल बा। भोजपुरी सिनेमा पर जानकारी के ममिला में त मनोज भाई के जइसे कॉपीराइट बा। बस आगे बढ़त रहीं, आप लिखे खातिर कई बार कहनी, अब सोच रहल बानी कि कुछ भेजीं।\nबिमल राय, वरिष्ठ पत्रकार, हुगली, प. बंगाल\nरोचक, तथ्यपरक आ सराहनीय अंक\n'भोजपुरी जंक्शन' ई पत्रिका के 16 से 31 अक्टूबर के अंक पढ़े के मिलल। ई पत्रिका अपना गरिमा के अनुरूप आपन छवि बरकरार रखले बा। सम्पादक महोदय मनोज भावुक जी के सम्पादकीय 'मन के रिचार्ज करीं' पाठकगण के ऊर्जावान बनावे, मनोबल बढ़ावे आ सकारात्मकता के जड़ मजबूत करे में तनिको कसर नइखे छोड़ले। आर.के.सिन्हा साहब के आलेख' शरण देवे से कन्नी काटत इस्लामिक देश' में अफगानी शरणार्थी के प्रति इस्लामिक देशन के नकारात्मक रवैया बड़ा ढंग से पेश कइल गइल बा।\nदिवंगत साहित्यकार समाज पर ई पत्रिका विशेष सम्मान देवे के भरसक कोशिश करत ओ सबके संक्षिप्त परिचय प्रकाशित करे के क्रम जारी रखले बा। प्रो. (ड़ा.)जयकांत सिंह जय जी अपना आलेख' भोजपुरी मातृभासाई अस्मिता के खोज' में माई भासा के सही अर्थ विभिन्न स्रोतन के माध्यम से बहुत सुंदर ढंग से समझावे के प्रयास कइले बानीं।\nशशि प्रेम देव जी के लघुकथा 'ईंट क जवाब पत्थर से' बड़ा हीं रोचक बा।\nबॉलीवुड पर संपादक मनोज भावुक जी के साथे साथ अन्य लोगन के विचार सराहे लायक बा। श्री सुनील कुमार तंग साहब आ सम्पादक जी के गीत बड़ा ही उम्दा आ बहुत हीं मनभावन लागल। कुल मिला के ई पत्रिका बड़ा हीं रोचक, तथ्यपरक आ सराहनीय बा।\nअखिलेश्वर मिश्र, वरिष्ठ साहित्यकार, बेतिया, बिहार\nएगो पूर्ण पत्रिका बा भोजपुरी जंक्शन\nभोजपुरी जंक्शन के टटका अंक अपने आप में एक पूर्ण अंक बा। एह पत्रिका के सबसे बड़ा खासियत ई बा कि एह पत्रिका के हर आर्टिकल सकारात्मक उर्जा से भरपूर बा। एकरे साथे हर रचना में रचनाकार खुल के आपन विचार रखले बा। बाकिर एह अंक में कवनों अइसन आर्टिकल नइखे जे केहू के प्रति आक्रोश पैदा करत होखे।\nभावुक जी के लिखल संपादकीय 'मन के रिचार्ज करीं' में पूजा के सही मायने बतावल गइल बा। रवीन्द्र किशोर सिन्हा जी के लेख में मुस्लिम देशन के मुस्लिम प्रेम के दिखावा पर कलम चलावल बा। एही तरह से प्रो.\nजयकान्त सिंह जी के आलेख में भोजपुरी शब्दन के स्वरूप पर चर्चा भइल बा त डॉ. ब्रजभूषण मिश्र आ डॉ. ज्योत्स्ना जी के लेख भोजपुरी के दिवंगत रचनाकार लोगन के लेखा-जोखा ह। फिल्म जगत् से संबंधित दूगो आर्टिकल बा जवना में एगो में हिन्दी फिल्म जगत् के लोगन के अंग्रेजी से मोह आ हिन्दी के अल्प ज्ञान के बात उठावल बा त दोसरा में झारखंड के एगो छोट जगह के उभरत निर्देशक पर चर्चा कइल गइल बा। एकरा साथ ही एक लघुकथा बा आ सुनील कुमार तंग जी के आ मनोज भावुक जी के एक-एक गो गीत बा जे बहुत बढ़िया बा। सब मिलाजुला के ई अंक बहुत बढ़िया आ अपना आप में पूर्ण बा। अंत में एह पत्रिका के उज्ज्वल भविष्य के कामना करत एह पत्रिका के संपादक मनोज भावुक जी के बधाई देतानी।\nअमित कुमार मुन्नू, युवा साहित्यकार, सीवान, बिहार\n« छोरा गंगा किनारे वाला , अमिताभ बच्चन से एगो खास मुलाकातनया साल पर सौगात : भोजपुरी के 101 दिवंगत साहित्य सेवी »


टटका खबर, अतवार, २८ नवम्बर – टटका खबर\nमारीशस के राष्ट्रपति के सुरक्षा में चूक\nभारत में निजी यात्रा पर आइल मारीशस के राष्ट्रपति अनिरुद्ध जगनाथ आ उनका पत्नी श्रीमती सरोजिनी जगनाथ परसों हरियाणा के रोहतक में एगो निजी संस्था के कार्यक्रम में शामिल होखे दिल्ली से हरियाणा अइलें त हरियाणा पुलिस के पायलट गाड़ी उनुका मर्सीडिज टैक्सी के भीड़ भाड़ वाला इलाका में छोड़ के आगा चलि गइल. ऊ बेवकूफ इहो ना देखलसि कि पाछा वाली गाड़ी आवत बा कि ना. पायलट गाड़ी से बिछुड़ला का बाद राष्ट्रपति रास्ता पुछत रोहतक का ओर गइलें. बाद में पुलिस के एह लापरवाही पर लीपापोती का अन्दाज में तीन गो पुलिसकर्मी के निलम्बित कर दिहल गइल. बहादुरगढ़ के डीएसपी एह मामिला के जाँच करीहें जिनका इलाका में ई लापरवाही भइल.\nबिहार चुनाव में भोजपुरी फिल्मोद्योग के दू आदमी जीतल\nहालही में भइल बिहार विधानसभा चुनाव में भोजपुरी फिल्मोद्योग से जुड़ल निर्माता आ वितरक डा॰ सुनील जदयू का टिकट पर जीतलन त गीतकार विनय बिहारी निर्दलीय रह के लौरिया से जीत गइल बाड़न. एह दुनु जीत से भोजपुरी फिल्म जगत खुश बा आ रविकिशन एह लोग के बधाई देत उमेद जतवले बाड़न कि ई लोग भोजपुरी फिल्मोद्योग के विकास खातिर काम करी.\nरविकिशन नीतीश के बधाई दिहलन\nपिछला चुनाव में कांग्रेस का तरफ से चुनाव प्रचार करे वाला भोजपुरी के सदाबहार सुपर स्टार रविकिशन नीतीश के शानदार जीत पर बधाई भेजले बाड़न. कहले बाड़न कि ऊ व्यक्तिगत रुप से नीतीश के प्रशंसक हउवन काहे कि ऊ बिहार के विकास के एगो नया दिशा दिहले बाड़े.\nबलिया के लोनिवि परिसर में भइल हत्याकाण्ड के फैसला\nछह साल पहिले बलिया के पीडब्ल्यूडी परिसर में ठीकेदारी का झगड़ा में चार जने के गोली मार के हत्या कर दिहल गइल रहे. ओह घटना का बाद दुनु तरफ से कुछ अउर हत्या कइल गइल. जवना के मुकदमा अबही चलत बा. बाकिर शुरुआती हत्याकाण्ड के फैसला काल्हु सुना दिहल गइल जवना में सात जने के, अजीत चौबे, नवीन चतुर्वेदी, मुन्ना अवनीश चौबे, शेरा चंद्रचूड़, भगवती राय, कृष्णा सिंह, आ अरविन्द चौबे के, उमिर कैद आ पाँच पाँच हजार रुपिया जुर्माना के सजा सुनावल गइल. एगो आरोपी ओहि दिन पुलिस मुठभेड़ में मरा गइल रहे, दोसरका के बाद में मौत हो गइल. एगो आरोपी कौशल चौबे अबही ले फरार चलत बा. सजा का बाद आरोपियन के कहना रहे कि फैसला एकतरफा बा आ ऊ लोग हाईकोर्ट में अपील करी.\nदु गो बीडीसी के हत्या\nयूपी के पंचायत चुनाव के झगड़ा अबही ले चालू बा. एही क्रम में मिर्जापुर ब्लाक के कटघर के क्षेत्र पंचायत सदस्य फौजदार पासवान के सरायमीर थाना के इसरौली का लगे चहेट के गोली मार दिहल गइल. तीन गो हमलावर मोटरसाइकिल से रहलें आ हत्या कर के आराम से चल दिहलें. दोसरा घटना में जौनपुर जिला के कौड़िया गाँव से बीडीसी चुनाइल अमर प्रताप मुन्नू के हत्या कर के लाश गाँव का बहरी फेंकल मिलल. दुनु सदस्य सपा के बतावल जात बाड़े.\nएशियाई खेल २०१० में भारत बनवलसि पदक के रिकार्ड\nचीन के ग्वांग्झू में काल्हु खतम भइल एशियाई खेल में भारत अपना पदकन के रिकार्ड बनवलसि. भारत कुल्ह मिला के ६४ गो पदक जीतलसी जवना में १४ गो स्वर्ण, १७ गो रजत, आ ३३ गो कांस्य पदक रहल. एहसे पहिले अतना पदक भारत कबो ना जीतले रहे. हँ दिल्ली में भइल १९८२ के एशियाड में भारत के पन्द्रह गो स्वर्ण पदक जरुर मिलल रहे. पदक तालिका में अबकी भारत छठवां जगहा पर रहल जवन कि १९८६ के सोल एशियाड के बाद सबसे उपर बा. सोल में भारत पाँचे गो स्वर्ण जीत के पाँचवा जगहा पर आइल रहुवे.\nझारखण्ड में पंचायती चुनाव\n३२ साल बाद शनिचर का दिने झारखण्ड में पंचायती चुनाव खातिर मतदान करावल गइल. चुनाव के एह पहिलका चरण में ७७ ब्लाकन के १३४८ ग्रामपंचायतन खातिर वोट डालल गइल. नक्सली चुनाव वहिष्कार के अपील कइले बाड़न स, एहसे सुरक्षा के तगड़ा बन्दोबस्त रहे. छिटपुट वारदात का साथ ७० फीसदी के भारी मतदान के खबर बा.


धनंजय तिवारी जी के लिखल भोजपुरी कहानी शिवचर्चा | जोगीरा\nHome Uncategorized धनंजय तिवारी जी के लिखल भोजपुरी कहानी शिवचर्चा\nगावे अयिले एक दिन से ज्यादा हो गईल रहे, पर राधाकिशुन बो भौजी के अबे ले दर्शन ना भईल रहे। वैसे त उ ना हमरा पट्टीदारी में के रहली ना हमरा बिरादरी के ही, पर दुवार के ठीक सामने उनकर घर भईला से उनका से प्रगाढ़ रिश्ता रहे। राधाकिशुन बो भौजी के उमर पैसठ साल से तनी ऊपर ही रहे। उनकर लड़का सुबशवा हमार हमउम्र और बचपन के संघतिया रहे। उम्र में भले ही बड़का गैप होखे पर रिश्ता उ एकदम देवर भौजाई वाला ही रखस और हमके देखके बिना मजाक कईले बिना ना रहस। हमनी के गाव जवार के एगो अलग परंपरा बा जेकर निर्वाह सब लोग बड़ा मन से करेला। अयिजा माई इया के उम्र के औरत राउर भौजाई हो सकेली, रउवा से बीसन साल बढ़ आदमी भी राउर गोड लाग सकेला अगर रउवा रिश्ता में चाचा या काका लागी, हो सकेला की रउवा जनम से पहिले ही रउवा नाती पनाती के जनम हो गईल होखे।\nबहुत हद तक इहो संभव बा की चाचा और भतीजा एके साथे उघारे घुमे लोग और इहो संभव बा की राउर बेटा रउवा के स्कूल में छोड़े जाऊ या रउवा बियाह में सोहबलिया बनके जाउ। एयिजा रिश्ता में एतना विविधता और पेचीदगी बा की शहर के लोग इ सब देखके पगला जाई। वोइजा त बेटा भी बाबूजी के तुम कहिके बोलावेला और बेटी भी। देहात के संस्कृति से भला ओ लोग के का तुलना. खैर बात राधाकिशुन बो भौजी के होत रहल ह।\n“भौजी कहा बाड़ी रे किशनवा ?” हम शाम के सुबशवा के बेटा से पूछनी।\n“चाचाजी, अम्माजी नैहर गईल बानी” किशनवा के जगह ओकर माई जबाब देहली।\n“पर उ त नैहर ना जात रहली ह ?” हम सोचत कहनी।\n“अब पहिले वाला बात नइखे। मामीजी के मरला के बाद उहा के हर महिना नैहर जातानी। दू चार दिन में आ जाएब”\nहम ओकरा जबाब से संतुष्ट हो गईनी और अन्दर घर में आ गईनी तैयार होखे खातिर। अभी हमके नेवता में पास के गाव में जाए के रहे। वोइजा बाबूजी के परम मित्र किहा अष्टजाम के समापन रहे। बाबूजी सुबह से कई बार रिमाइंडर देले रहनी. बाबूजी पहिले से ही तैयार बैठल रहनी।\n“काहो राजू कहा खातिर मोटरसाइकिल निकलता?” हम जैसे ही मोटरसाइकिल दुवार पे उतरनी, लालू भाई पूछले। उहो बनठन के कही साइकिल से जात रहले।\n“दीनानाथ मास्टर किहा.” हम कहनी।\nबाबूजी आँख तरेरनी की इनका के बतवला के का जरूरत रहल ह।\n“हमहु त वोहिजा जातानी. चल ठीके भईल ह की हम पूछ लेनी ह” लालू भाई खुश होके कहले “ रूक हम आपन साइकिल ध के आवतानी। हमहु तहरा साथे ही चलेब.”\n“पर तीन जाना अयिपर कैसे जईहे?” बाबूजी खिसियात कहनी।\n“का चाचा का बात करतार” लालू भाई बाबूजी के गुस्सा के अनदेखा करत कहले “ भिरगुवा अपना भिक्की पर चार आदमी के बैठा के टान लेता, फिर इ बुलेट पर तीन आदमी ना जा पयिहे”\nलालू भाई के तर्क दमदार रहे। अगर बाबूजी उनका बात के कटती त फिर भिरगुवा के भिक्की के सामने उहा के बुलेट के शिकायत हो जाईत। बाबूजी आपन मौन स्वीकृति दे देहनी और लालू भाई साइकिल रखे चल गईले।\n“हम त एकरा से परेशान हो गईल बानी.” बाबूजी क्रोध से ही कहनी “सबेरे शाम बस हमरे घर के तरफ एकर नजर रहता। कभी मुफ्त के चाय पिए खातिर, त कबो मोटरसाइकिल पर बैठे खातिर। तहरा एके बतवाला के का जरूरत रहल ह.”\nजबाब में हम कुछ कहती एकरा पहिलेहि लालू भाई आ गईले। दीनानाथ जी किहा पहुचे में करीब बीस मिनट लागल। बाबूजी के देखते मास्टर साहब अकवारी में भर लेहनी। दुनु मित्र लोग बहुत दिन बाद मिलल रहे लोग। मास्टर साहब देर से अयिला खातिर उलाहना देहनी और फिर हमनी के नाश्ता खातिर बईठ गईनी जा।\n“आगे के का प्लान बा?” लालू भाई पूछले।\n“प्लान का बा ? खाना खाए के बा और चल देबे के बा.” हम जबाब देहनी।\n“खाना खाके ही काहे चल देब.” पास में ही बैठल एगो पहचान वाला कहले “ शिवचर्चा के भी आयोजन बा। उ देख के जाई.”\n“शिवचर्चा ?” हम आश्चर्य से कहनी “इ का ह ?”\n“रउवा नईखी जानत?” उ हमरा अल्प ज्ञान पे लगभग हसी उडावत कहले।\n“इनका का मालूम होई.” लालू भाई कहले “ गाव छोडले इनका दस साल से ज्यादा हो गईल। शिव चर्चा त एकरा बाद से ही शुरू भईल बा.”\n“अयिमे भगवान शिव और माता पार्वती के तमाम किस्सा के गा गा के बतावल जाला.” एगो दुसर आदमी कहले।\n“कहा के पार्टी आवता जी ?” लालू भाई बेसब्री से पूछले.\n“शिवदेनी के पार्टी ह.”\n“इ त बहुत नामी पार्टी बा.” लालू भाई चहकत कहले “ एयिमे त आपन गाव के राधाकिशुन भाई बो भी बाड़ी.”\n“राधाकिशुन भाई बो ?’ हम चौक के कहनी “उ त नैहर गईल बाड़ी न?”\n“इ तहके के बतावल ह?” लालू भाई पूछले।\n“किशनवा के माई.”\n“उ दुष्ट कहबो का करी। सब त वोही के वजह से भईल बा। बेचारी के घर छोड़े पे मजबूर क देहलस। अब सबसे इहे झूठ बोल्तिया.”\nहमरा त इ सुनके बड़ा झटका लागल। राधाकिशुन भाई बो के भी घर से केहू निकले पे मजबूर क सकेला। वोइसन बहादुर औरत त हम अपना जिंदगी में ना देखले रहनी। मन उचट गईल और बस मन में एकही इच्छा रह गईल राधाकिशुन भाई बो से मिले के। दिमाग फिर से पुरनका समय में वापस लौट गईल।\nराधाकिशुन भाई बो, जब सुबशवा पाच साल के रहे तभिये विधवा हो गईली। राधाकिशुन भाई के लीवर ज्यादा दारू पियला से फेल हो गईल और ओकरा बाद उनके गाव से निकाले के परयास चालू हो गईल। ए सब के सूत्रधार रहले राजबली, राधाकिशुन के पितियावुत भाई। राधाकिशुन एकलौता रहले और दू बीघा जमीन भी रहे उनका लगे। राधाकिशुन भाई बो के चल गईला पर वो जमीन के स्वाभाविक उत्तराधिकारी राजबली ही रहले। राधाकिशुन भाई बो के हटावे के सबसे बढ़िया तरीका उनकर दुसर वियाह करवावल ही रहे। राजबली के खुद के शादी ना भईल रहित त उ खुदे शादी क लेते। दूसरा शादी खातिर उ राधाकिशुन भाई बो के नैहर के लोग के भी तैयार क लेहले।\n“गाव के लोगन के राय बा की राधाकिशुन भाई बो के दुसर बियाह हो जाऊ। भगवान इनका साथे घोर अन्याय कईले बाड़े। पर एही उम्र में विधवा होके बैठ गईल भी त उचित नईखे.” भरल पंचायत में जमादार बाबा कहले।\n“गाव के लोग के इ राय बा की राजबली और उनका शुभचिंतक लोग के?” राधाकिशुन भाई बो कहली “ हमरा साथे जवन भईल बा अयिमे भगवान के कवन हाथ बा, इ सब त हमरा आदमी के कुरहन के फल बा.”\n“हम त तोरा भलाई खातिर कहत रहनी ह.’ राजबली गरमात कहले।\n“तू हमार चिंता छोड़ के आपन सोच। पाच गो औलाद बा काल्ह तहरा साथे का होई ओइपर ध्यान द.”\n“एकर मतलब ते दुसर शादी ना करबे.” पंडीजी खिसिया के पूछनी।\n“ना.” राधाकिशुन भाई बो दृढ़ता से कहली “जवन हमरा करम में लिखल रहल ह, उ भईल ह। दुसर वियाह से का करम के लिखल मीट जाई। अगर कही दुसरका मर्द भी मर जाऊ त फिर हम तीसरका वियाह करेब?”\nराधाकिशुन भाई बो जबाब से सबके बोलती बंद हो गईल।\n“बात त एकदम सही बा.” बाबूजी कहनी “शादी से ही दुःख दूर हो जाई इ सोचल गलत बा.”\n“जवन भईल ह वोइमे खाली करम के ही दोष नईखे बल्कि इ धरम के पालन ना कईला के भी परिणाम ह.”\nपंडीजी कहले। उनकर साफ़ साफ़ इशारा राधाकिशुन भाई बो के पूजा पाठ ना कईला के तरफ रहे। पूरा गाव में एगो उहे रहली जे पूजा पाठ ना करस।\n“पंडी जी एकदम सही कहतानी। धरम के ना मानले, आदमी के नाश होला.” जुवाला भाई कहले।\n“पर पंडीजी के सयान नाती काहे मर गईले। इहा के त रोज पूजा पाठ करेनी। साल के छः महिना तीर्थ धाम भी जानी.” राधाकिशुन भाई बो कहली।\nसबके साप सूंघ गईल। एगो अनपढ़ औरत से अइसन दमदार जबाब के केहू के उम्मीद ना रहे।\nबात एकदम स्पष्ट रहे। राजबली और उनकर हितैषी लोग राधाकिशुन भाई बो के गाव से निकाले पर तुलल रहे लोग त, दुसरो तरफ राधाकिशुन भाई बो ना निकले पर अडल रहली। बाबूजी और हमरा टोला के कुछ लोग राधाकिशुन भाई बो के साथै रहे। अब सारा निगाह , राधाकिशुन भाई के माई पर रहे। बेटा के मौत के बाद घर के मालिक उहे रहली और उ अपना पतोह के ही साथ देहली। राधाकिशुन भाई बो गाव छोड़ के ना गईली।\nसारा गाव के लोग जहा धर्म करम में लागल रहे , उ अपना कर्म के ही धर्म बनवली। पूजा पाठ त कबो ना कईली पर खेत में कुदारी चलवली, भईस पलली पर केहु किहा मजूरी ना कईली। सुबाशवा के बढ़िया से पालन पोषण कईली और सासु के जिम्मेदारी से सेवा। इ अलग बात बा की सुबाशवा के पढ़े में मन ना लागल और उ पहिले माइ से चोरा के गिरवा माटी के मजदूर बनल और फिर बाद में राजमिस्त्री। पढ़ लिखके कुछ बने के अपना माई के सपना उ भले ही पूरा ना कईलस पर बाप के दशा और माई के कड़ाई से उ नशा ना करे के सिखलस। पूरा गाव में ओकरा जइसन आज्ञाकारी बेटा दूसर ना रहे और सब माई लोग ओकर उदहारण देऊ।\nओइसन बेटा के रहते ओकरा माई के घर छोड़ जाए के पड़ल, इ सुनके त विश्वास ही ना होत रहे। शिवचर्चा करे वाला मंडली जेने बइठल रहे ओने बढ़ गईनी। हमके दूर से देख के, राधाकिशुन भाई बो हमरा तरफ बढ़ अइली।\n“भउजी तू एईजा ?”\n“सब करम के लेख बा ?” राधाकिशुन भाई बो कहली। उनकर आँख गिल हो गईल रहे।\n“पर तू त सारा जिंदगी धरम के विरोध कईलू , कभी पूजा पाठ ना कईलू और अंत में ओहि के शरण में आवे के पड़ल।\n“बाबू हम धरम के विरोध कबो ना कईनी। हम हमेशा अपना फायदा खातिर धर्म के इस्तेमाल के खिलाफ रहनी। आज तक हम जवन बात केहु के ना बतवनी, आज तहके बतावतानी। शादी से पहले हमहू भगवान के खूब पूजा पाठ करी, शंकर भगवान के रोज़ जल चढ़ाई, काहे से की सब लोग कहे की अईसे की निमन आदमी मिलेला। पर सुबाश के बाबूजी कईसन रहले, इ तुहु जान तार। फिर हमके समझ में आयिल की जवन करम के लेख बा ओके केहु नईखे मिटा सकत। फिर अपना स्वार्थ खातिर काहे भगवान के पूजी। सब केहु बस कवनो ना कवनो अपनी इच्छा पूर्ति खातिर धर्म के आडम्बर करता। बस ए आडम्बर से हम अपना के दूर रखनी। भगवान हमेशा से हमरा मन में रहले। पर जिंदगी खातिर हम पूजा पाठ से ज्यादा अपना पौरुष पे भरोसा कईनी। आज भी हम करतानी। हम अपना आप के भगवान के क्रिपा पर नइखी छोड़ले। बुढ़ापा शरीर कमजोर हो गईल बा। अब ज्यादा मेहनत नईखे सकत ऐ वजह से भगवान के गान क के आपन जीविका चलावतानी। ”\n“पर सुबाशवा जइसन आज्ञाकारी बेटा , माई के कईसे घर से जाए देहलस ?”\n“बाबू एगो बहुत पुरान कहावत ह , बेटा शादी होते पराया हो जाला और बेटी दूर गईला के बाद भी जिंदगी भर ना पराया होले। अइमे कवनो आश्चर्य नईखे। केहु जल्दी छोडेला केहु बाद में , हमार बेटा तनी देर से पराया भईल ह। ” इ कहत कहत , उनका झर झर लोर बहे लागल।\nबात त उनकर एकदम सच रहे। आस पास नजर दौड़वानी त एकाध लोग ही नजर आयिल जे अपना माई बाबूजी के साथै रहे या साथे रहला के बाद भी सम्मान और प्यार देले रहे।\n“केकरा से बतियावतारु ? शिवचर्चा के बेरा हो गईल बा। ” पीछे से केहु कहल।\nहम पीछे देखनी त विश्वास ही ना भईल। इ राजबली रहले।\n“अरे भाई तुहु ?” हमरा मुह से निकलल।\n“हां बाबू, हमू अब शिवचर्चा ही करेनी। ”\n“पर तू त सारा जिंदगी लूट खसूट क के एतना संपत्ति बनवल और आज ओहिके उपभोग नइख करत ?”\n“उ जेकरा खातिर बनवनी, उ करता। अब ओ लोग के इच्छा नईखे की हम साथे रही त शिवचर्चा ही सही। आखिर ओकनी से उ कुल छीन केके भी केकरा के देब। आदमी चाहे केतनो जतन करे पर औलाद के मोह भी त ना जाई। ”\nबात त उनकर एकदम सच रहे पर का अइसन औलाद के औलाद कहल जा सकेला जे बुढ़ौती में अपना माई बाप के शिवचर्चा करे पे मजबूर क देऊ। ओइजा से आईला के बाद इहे सवाल हमरा मन रहे।\nपिछला लेखअँजोर : कक्षा7खातिर भोजपुरी पाठ्य-पुस्तक\nअगिला लेखजीवित पुत्रिका व्रत | जिउतिया\nभोजपुरी फिल्‍म मेहंदी लगाके रखना3में हुई खेसारीलाल यादव की...


टटका खबर, कवनो खबर छूटे ना. 8 अगस्त, सोमार – टटका खबर\nटटका खबर, कवनो खबर छूटे ना. 8 अगस्त, सोमार\nआजु सावन के आखिरी सोमारी का चलते शिवमंदिरन पर भारी भीड़ जुटल बा. बनारस में काशी विश्वनाथ मंदिर का ओरि जाये वाला सगरी राह पर बैरिकेडिंग कइल गइल बा जेहसे कि भीड़ काबू में रहे.\nसर्वोच्च न्यायालय बाबरी मस्जिद मामिला में इलाहाबाद उच्च न्यायालय के फैसला का खिलाफ सोमार का दिने अखिल भारतीय राम जन्मभूमि पुनरुद्धार समिति के एगो याचिका सकार लिहलसि.\nकांग्रेस अध्यक्षा सोनिया गांधी के स्वास्थ्य अमेरिका में भइल सर्जरी का बाद से लगातार सुधर रहल बा.\nनेपाल में भारी बरखा का चलते कोसी, कमला, करेह आ बलान नदियन में पानी बहुते बढ़ गइल बा आ सैकड़न गाँव में बाढ़ के पानी घुस गइल बा.\n2जी स्पेक्ट्रम आवंटन घोटाले के जांच खातिर संसद के लोक लेखा समिति के ताजा रपट पर राजनीतिक माहौल फेरु गरमा गइल बा. कांग्रेस एह रिपोर्ट के ‘पक्षपाती’ बतावत एकरा के खारिज करे के संकेत दिहले बिया.\nएसएंडपी चेतवले बा कि अमेरिका के रेटिंग अउरीओ कम कइल जा सकेला. ओने चीन चेतवले बा कि अमेरिका कर्जखोरी के आदत छोड़ देव ना त सम्हारल मुश्किल हो जाई.\nबिहार के समस्तीपुर जिला के ताजपुर थाना इलाका में कुछ हथियारबंद लोग सोमार के दिनदहाड़े एगो पेट्रोल पंप मालिक से चार लाख रुपये लूटि के परा गइले.\nबौद्ध धर्म के प्रसिद्ध तीर्थस्थल बोधगया में अतिक्रमण हटाओ अभियान का विरोध में दुकानदार आ बौद्घ मठ एक दिन के बोधगया बंद करवले.\nपटना जिला के भगवानगंज थाना क्षेत्र में देवरिया मोड़ का लगे पुनपुन नदी में एगो वैन गिर गइल जवना का बाद ओह पर सवार चार लोग नइखे मिलल आ पांच जने के गाँववाला बचा लिहले.\nपूर्वी आ पश्चिमी चंपारण, खगड़िया आ गोपालगंज जिला में गंगा, गंडक आ बागमती से होखत कटाव रोके खातिर बिहार सरकार हर संभव उपाय करे में लागल बिया.\nपूर्णिया सदर अस्पताल चहुँपल एगो जहर खइले लड़िका के मरल बता दिहल गइल जबकि ऊ जिन्दा रहुवे. बाद में परिजन ओकरा के एगो प्राइवेट अस्पताल में भती करवले.\nबक्सर जिला के एटाढ़ी थाना के सिधाबाद आ डिबरिया गाँव में ठनका गिरला से तीन लोग के मौत हो गइल. एह में दू गो औरत रहली. दू आदमी झँउसलो बाड़े.\nनवादा जिला के अकबरपुर थाना के रजहत आ पिपरा गाँवन में ठनका गिरला से दू आदमी के मौत हो गइल बा.\nरोहतास जिला के नोखा प्रखण्ड के सिसरीत पैक्स प्रबंधक रामायण सिंह का खिलाफ पाँच लाख रुपिया गबन करे के आरोप में मुकदमा दर्ज भइल बा.\nउत्तर प्रदेश का मेरठ जिला में अमीर बने का हवस में एगो आदमी तांत्रिक का कहला पर एगो लड़िका के बलि दे दिहलसि. पुलिस ओह आदमी के गिरफ्तार कर लिहले बिया.\nउत्तर प्रदेश में कानून व्यवस्था के खराब स्थिति अउर भठियरपन के मुद्दा पर युवक कांग्रेस मायावती सरकार का खिलाफ लखनऊ में विरोध प्रदर्शन कइलसि. एह दौरान पुलिस से ओह लोग के हिंसक झड़पो भइल. बाद में पांच सौ से बेसी प्रदर्शनकारी हिरासत में ले लिहल गइले.\nउत्तर प्रदेश का उन्नाव जिला में लखनऊ-कानपुर रेलमार्ग पर एगो यात्री रेलगाड़ी से कटा के एगो नाबालिग समेत एकही परिवार के तीन गो सदस्य के मौत हो गइल.\nयूपी का गोण्डा, बलरामपुर, बहराइच, पीलीभीत, लखीमपुर खीरी आ सीतापुर जिला में बाढ़ के प्रकोप जारी. नेपाल के बनबसा बराज से अउरी पानी छोड़ला का बाद हालात अउरी खराब. आजुओ भारी बरखा होखे के अनेसा.\nराष्ट्रीय लोक दल भूमि अधिग्रहण विधेयक का बारे में गांववालन के जागरूक बनावे खातिर गौतमबुद्ध नगर जिला में रैली निकलसि.\nमायावती का गाँव बदलापुर में किसान महापंचायत भइल जवना में संसद से भूमि अधिग्रहण मिले तकले राज्य में अधिग्रहण प्रक्रिया रोके के मांग कइल गइल.\nमंत्रिपरिषद के कई सदस्यन का खिलाफ भठियरपन के आरोप का बाद भाजपा मुख्यमंत्री मायावती से इस्तीफा मँगले बिया. कहले बिया कि बाबा साहब अम्बेडकरो का स्मारक में भठियरपन कइल गइल बा.\nगोरखपुर में शहरी आबादी में घुसल तेंदुआ के पकड़ के सोहगीबरवा जंगल में छोड़ गइल. ई तेंदुआ कई लोग पर हमला कर के घवाहिल कर दिहले रहुवे. ओकरा के गोरखपुर के खाद कारखाना का लगे पिंजरा लगा के पकड़ल गइल.\nमेघालय में विआहल लोग के नौकरी खातिर आवेदन करत घरी बिआह के सर्टिफिकेट आ ड्राइविंग लाइसेंस पेश करे के पड़ी.\nजून में मोबाइल फोन उपभोक्ता लोग के गिनिती में 1.141 करोड़ के बढ़ोतरी भइल आ कुल आंकड़ा बढ़के 85.17 करोड़ हो गइल.\nलमहर दिन से विवाद के केंद्र बनल रानी दुर्गावती विश्वविद्यालय जबलपुर के कुलपति प्रो़ राम राजेश मिश्रा इस्तीफा दे दिहले आ राज्यपाल अउर कुलाधिपति रामेश्वर ठाकुर मंजूर कर लिहले.\nमध्य प्रदेश के ग्वालियर में बहुमंजिला इमारतन का तलघर के व्यावसायिक उपयोग का खिलाफ नगर निगम मुहिम शुरू कइले बा जवना में कई गो बहुमंजिला इमारत का तलघर मे विभाग तोड़फोड़ कइलसि.\nहम भाजपा का सामने जवाबदेह नइखी : कहली शीला दीक्षित.\nजन लोकपाल विधेयक खातिर समर्थन जुटावे का मकसद से मंगल का दिने गाँधीवादी समाजसेवी अन्ना हजारे मुम्बई में एगो मशाल जुलूस आ कार मोटरसाइकिल रैली के हरी झंडी देखाके रवाना करीहें आ अपना समर्थकन के संबोधितो करीहे.\nकेंद्रीय मानव संसाधन विकास मंत्री कपिल सिब्बल सोमार का दिने बतवले कि दिल्ली पुलिस गांधीवादी समाजसेवी अन्ना हजारे के प्रस्तावित अनशन के जगहा जंतर मंतर से बदलके रामलीला मैदान कर दिहले बिया.\nभारत के सर्वोच्च न्यायालय में अबही न्यायाधीश के तीन गो पद रिक्त खाली बा त उच्च न्यायालयन में न्यायाधीशन के 284 गो पद खाली बावे, ई जानकारी सरकार का ओर से राज्य सभा में सोमार का दिने दिहल गइल.\nकर्नाटक में डी.वी. सदानंद गौड़ा के नेतृत्व में बनल सरकार में सोमार का दिने 21 मंत्रियन के शामिल कइल गइल बाकिर गुटबाजी का चलते 12 गो पद खाली राखल गइल बा.\nवाणिज्य आ उद्योग मंत्रालय सोमार के कहलसि कि कर्मचारियन का कमी का चलते ओकरा लगे सवा लाख से बेसी ट्रेडमार्क विवाद लम्बित बावे.\nसोमार का दिने उत्तर भारत में मानसून सक्रिय रहल, लेकिन दिल्लीवासी पसीना से तर-बतर रहले.\nजल संसाधन राज्य मंत्री विंसेट एच.पाला सोमार का दिने कहले कि पिछला साल हरियाणा के किसान राजस्थान के पानी चोरा लिहले जवना चलते राजस्थान के ओखला बांध के पानी ना मिलल.\nतिब्बत सरकार के प्रधानमंत्री लोबसांग सांगेय पिछले पचास साल से भारत में तिब्बतियन के शरण देबे खातिर भारत का प्रति आभार जतवले बाकिर इहो कहले कि भारत सरकार चीन का साथ बातचीत में तिब्बत के महत्वपूर्ण मुद्दा माने.\nकेन्द्र सरकार नदियन के जोड़े का पक्ष में बिया बाकिर एह काम में राज्य सरकारन के सहयोग मिलल जरूरी बा. ई बात जल संसाधन राज्य मंत्री विंसेट पाला कहले बाड़न.\nदिल्ली अंतर्राष्ट्रीय हवाईअड्डा पर चार घंटा से बेसी ले बिजली गुल रहे के घटना के जांच एगो पांच सदस्यीय समिति करी. बिजली ना रहला का चलते 75 गो से अधिका उड़ान बाधित भइल.\nसाख रेटिंग एजेंसी स्टैंडर्ड एंड पुअर्स (एस एंड पी) के अमेरिका के साख रेटिंग अउरी कम करे का चेतावनी का चलते दुनिया भर के शेयर बाजारन में आइल गिरावट के असर सोमार के भारतो में झलकल. सेंसेक्स 315.69 अंक गिरके बन्द भइल.\nझारखण्ड के पूर्व स्वास्थ्य सचिव प्रदीप कुमार के दवा घोटाला मामिला में केंद्रीय जांच ब्यूरो (सीबीआई) का विशेष अदालत में आत्मसमर्पण कइला का बाद 14 दिन खातिर न्यायिक हिरासत में भेज दिहल गइल बा.\nइंजीनियरिंग अउर निर्माण क्षेत्र के कम्पनी लार्सन एंड टुब्रो के मौजूदा कारोबारी साल का पहिला तिमाही के शुद्ध लाभ पिछला साल से 12 फीसदी बढ़के 746.15 करोड़ रुपये दर्ज भइल बा. पिछला साल के पहिला तिमाही में कंपनी के शुद्ध लाभ 666.17 करोड़ रुपिया रहल.\nभठियरपन का आरोप में घेराइल कर्नाटक के पूर्व मुख्यमंत्री बी. एस. येदियुरप्पा के सोमार का दिने एगो अदालत 27 अगस्त के पेश होखे के कहले बिया आ एगो दोसरा मामिला में पुलिस जांच के आदेश दिहले बिया.\nदिल्ली के मुख्यमंत्री शीला दीक्षित के इस्तीफे के मांग ठुकरावत केन्द्र सरकार सोमार के कहलसि कि सीएजी रिपोर्ट में उपर का पद पर बइठल कवनो आदमी के दोषी नइखे ठहरावल गइल.\nफेडरेशन ऑफ इंडियन चैम्बर्स ऑफ कॉमर्स एंड इंडस्ट्री (फिक्की) सोमार के कहलसि कि अमेरिकी कर्ज संकट के भारत पर असर थोड़ही समय खातिर होखी, बाकिर एह संकट का चलते कच्चा कच्चे तेल के दाम घटी आ महंगाई नीचे आई.\nयुवा कार्य अउर खेल मंत्री (स्वतंत्र प्रभार) अजय माकन अपना ओह बयान पर कायम बाड़न जवना में ऊ सुरेश कलमाडी के राष्ट्रमंडल खेल आयोजन समिति के प्रमुख नियुक्त करे खातिर राष्ट्रीय जनतांत्रिक गठबंधन (राजग) सरकार के जिम्मेदार बतवले बाड़े.\n2जी मामला : दिल्ली का एगो अदालत में यूनीटेक सीबीआई के आरोपन के निराधार बतवलसि.\nसोनिया गांधी के समर्थकन के एगो छोटहन समूह न्यूयार्क स्थित मेमोरियल स्लोन-केटरिंग कैंसर सेंटर का बहरी जमा भइल आ सोनिया के जल्दी ठीक होखे खातिर प्रारथणा कइलसि. बतावल जात बा कि कांग्रेस अध्यक्षा सोनिया एही अस्पताल में इलाज करावत बाड़ी.\nत्रिपुरा के एगो अदालत 14 साल से अपना पति के प्रताड़ित करे वाली महिला के एक साल के सजा सुनवले बिया.\nकेरल के एगो अदालत सोमार का दिने 1992 के ताड़ के तेल आयात मामिला में मुख्यमंत्री ओमन चांडी के भूमिका के फेर से जांच करे के आदेश दिहले बिया. तेल आयात का समय चांडी केरल के वित्त मंत्री रहले.\nमुम्बई के समुद्र तट पर डूबल मालवाहक जहाज रैक करियर से होखत तेल का रिसाव में सोमार के कुछ कमी आइल बा. पर्यावरण मंत्री जयंती नटराजन के कहना बा कि एह रिसाव से चिंता के कवनो बाति नइखे.\nकर्नाटक के पूर्व मंत्री कट्टा सुब्रमन्या नायडू आ उनुका बेटा कट्टा जगदीश के सोमार का दिने भठीयरपन का एगो मामिला में जमानत याचिका खारिज करके न्यायिक हिरासत में भेज दिहल गइल बा.\n‘खाद्य सुरक्षा विधेयक में छोटकन खातिर कवनो प्रावधान नइखे’ सामाजिक कार्यकर्तन के राय.\nभारतीय रिजर्व बैंक के आकलन बा कि अमेरिका के साख रेटिंग में कमी भइला से देश के अर्थव्यवस्था पर मामूली असर पड़ी.\nछड़ी मुबारक का साथ अमरनाथ यात्रा आखिरी दौर में. श्रीनगर के एगो मंदिर से चलल पारम्परिक ‘छड़ी मुबारक’ यात्रा सोमार से शुरू होके छह दिन में पवित्र अमरनाथ गुफा पहुंची.\nजून महीने में देश में लगभग 5.6 अरब डॉलर के सीधा विदेशी निवेश भइल जवन कि पिछला एगारह साल में कवनो एक महीना में भइल दुसरका सबले बड़ निवेश बा.\nराष्ट्रमंडल खेल आयोजन में अनियमितता पर नियंत्रक एवं महालेखा परीक्षक (सीएजी) के रपट में दिल्ली के मुख्यमंत्री शीला दीक्षित पर अगुरी उठवला का बाद विपक्ष सोमार का दिने संसद के दुनु सदन ना चले दिहलसि आ दुनु सदन मंगल ले स्थगित कर दिहल गइल.\nभोपाल गैसकांड पीड़ित लोकपाल बिल पर सामाजिक कार्यकर्ता अन्ना हजारे के साथ देबे के एलान कइले बाड़े.\nओडिशा में नक्सलियन का खिलाफ अभियान में सुरक्षाबलन का सहायता में एगो हेलीकॉप्टर शामिल कर लिहल गइल बा.\nसंसद के गुमराह करे का आरोप में केल मंत्री अजय माकन का खिलाफ भाजपा के विशेषाधिकार हनन प्रस्ताव संसद के दुनु सदन में पेश भइल.\nसीएजी रपट पर पीएसी के फैसला का बादे केन्द्र सरकार कवनो टिप्पणी करी. कहेल कानून मंत्री सलमान खुर्शीद.\nराष्ट्रमंडल खेल आयोजन का बारे में सीएजी का रपट पर चरचा करावे के विपक्ष के मांग ना मनला का चलते सोमार का दिने संसद के दुनु सदन के कार्यवाही कुछ देर खातिर रोक दिहल गइल बा.\nरेलवे के अनारक्षित टिकट फेर तीन दिन पहिले से मिले लागी. साल दू हजार नौ में गड़बड़ियन के देखत एकरा पर रोक लगा दिहल गइल रहे.\nस्वर साम्राज्ञी लता मंगेशकर अपना बहिन आशा भोंसले का साथे अतवार के कोलकाता नगर सभागार में नोबेल पुरस्कार विजेता कविगुरु रवींद्रनाथ टैगोर के उनुनका 70वीं पुण्यतिथि पर संगीतमय श्रद्धांजलि दिहली.\nमार्क्‍सवादी कम्युनिस्ट पार्टी (माकपा) के महासचिव प्रकाश करात अतवार का दिने कहले कि प्रधानमंत्री के ओह सगरी घपला घोटालन के जिम्मेदारी सकारे के चाहीं जवना का अन्हरिया में केन्द्र सरकार घेरा चुकल बिया.\nप्रेम विवाह अउड़ सगोत्र विवाह पर समाज के तथाकथित ठेकेदार जहां अक्सर आपन फरमान सुनावत रहेले ओहिजे अतवार का दिने एगो पंचायत फरमान सुनवलसि कि भागल प्रेमी जोड़ी में प्रेमी के बहिन के बिआह प्रेमिका के भाई से करवा दिहल जाव. हमनी का तरफ अइसन बिआह के गोलवटिया बिआह कहल जाला आ हेय दृष्टि से देखल जाला.\nखाद्य सुरक्षा विधेयक अपना मौजूदा स्वरूप में सकारल ना जा सके काहे कि एकरा के कुछ खास वर्ग के ध्यान में राख के बनावल गइल बा : कहले प्रकाश करात.\nकेरल के श्री पद्मनाभस्वामी मंदिर के खजाना में एक लाख करोड़ से बेसी के सम्पत्ति होखे के अनुमान का बाद अब मंदिर में क्लोज सर्किट टीवी लगा दिहल गइल बा. आजु सोमार से तीन दिन के विशेष प्रार्थना शुरू हो रहल बा मंदिर में.\n2जी मामले में प्रधानमंत्री के भूमिका कलमाडी के अध्यक्ष बनावे के लेके सवालन का घेरा में बा : माकपा कहलसि.\nडूबल जहाज से हो रहल तेल रिसाव का बाद पुलिस लोग के समुद्र किनारे जाये से मना कइले बिया.\nभितरिया खींचतान का चलते कर्नाटक में मंत्रिमंडल के गठन पर रास्ता साफ नइखे हो पावत.\nएक सप्ताह से बेसी से लापता दिल्ली के 26 साल के युवक के मूड़ी कटल लाश हरियाणा के रेवाड़ी जिला में मिलल.\nकुछ ब्रिटिश सैनिक तालिबान आतंकवादियन के अंगुरी काट के अपना लगे यादगार बना के राख लिहले जवना के खबर सामने अइला का बाद ब्रिटिश रक्षा मंत्रालय एकर जांच करत बा.\nश्रीलंका के रक्षा मंत्री गोटाबाया राजपक्षे तमिलनाडु के मुख्यमंत्री जे. जयललिता के एह बात खातिर आलोचना कइले बाड़न कि ऊ श्रीलंकाई नेता लोग ‘युद्ध अपराध’ के मुकदमा चलावे के मांग कइले बाड़ी.\nपाकिस्तान सरकार अपना सर्वोच्च न्यायालय के मुख्य न्यायाधीश इफ्तिखार चौधरी का आदेश पर लाहौर आ सिंध उच्च न्यायालय के पाँच गो न्यायाधीशन के कार्यमुक्त कर दिहले बिया.\nचीन में एक दर्जन प्रधानाचार्यन के विद्यार्थियन के दोपहर भोजन का कोष में हेराफेरी करे का आरोप में बर्खास्त कर दिहल गइल बा.\nएगो हैकर गिरोह दावा कइले बा कि ऊ अमेरिका के गोपनीय सूचना के एगो बड़हन खजाना में सेंध मार लिहले बा जवना से अमेरिका के पुलिस अधिकारियों के बदनाम करके दोषी ठहरावल जा सकेला.\nदुनिया के सबले बढ़िया आ ईंधन दक्ष यात्री विमान बोइंग 787 ड्रीमलाइनर उड़ान खातिर तइयार कर लिहल गइल बा. एह जहाज के 2008 में बन जाये के रहुवे बाकिर ई समय सीमा छह बार बढ़ावल गइल.\nसोशल नेटवर्किग का असर से पाकिस्तान की राजधानी इस्लामाबाद में अदालती शादियन के चलन तेजी से बढ़ रहल बा.\nकर्ज में डूबल अमेरिका के बड़की कम्पनियन का लगे 20 खरब नकदी के भंडार बा.\nचीन में समुद्री तूफान मुइफा पूर्वी तट का साथे बढ़ल जा रहल बा. एकरा चलते शेंगदोंग प्रांत से एक लाख से बेसी लोग के सोमार का दिने सुरक्षित जगहा चहुँपा दिहल गइल.\nअमेरिका के एगो थियेटर समूह दिल्ली में बइठल भारतीय कलाकारन का साथे एगो नाटक के तइयारी करे में इंटरनेट टेलीफोनी सॉफ्टवेयर स्काइप के इस्तेमाल करत बावे आ स्काइपे का सहारे रिहर्सल कइल जात बा.\nलोबसांग सांगेय आजु सोमार का सबेरे धर्मशाला में एगो समारोह में निर्वासित तिब्बत सरकार के नयका कालोन त्रिपा (प्रधानमंत्री) के शपथ लिहले. कार्यक्रम के अध्यक्षता तिब्बती धर्मगुरु दलाई लामा कइलन.\nसीरिया में सरकारी सुरक्षा बल आ प्रदर्शनकारियन का बीच जारी झड़प का चलते सऊदी अरब अपना राजदूत के वापिस बोला लिहले बा.\nअमेरिका के साख रेटिंग कम भइला का बाद से दुनिया भर के शेयर बाजारन में आइल गिरावट के असर अपनो देश के शेयर बाजारन पर पड़ल बा.\nअमेरिका का ओहियो प्रांत में एगो पारिवारिक झगड़ा में एक आदमी सात लोग के गोली मारके हत्या कर दिहलसि. बाद में पुलिस ओह हत्यारा के गोली मार दिहलसि.\nअफगानिस्तान में शनिचर का दिने अमेरिका के एगो सैनिक हेलीकॉप्टर दुर्घटनाग्रस्त हो गइला का एक दिन बाद अमेरिकी राष्ट्रपति बराक ओबामा अउर अफगानिस्तान राष्ट्रपति हामिद करजई एक बेर फेर अपना अभियान के प्रति प्रतिबद्धता दोहरवले बाड़न.\nइराक के पूर्वी आ मँझिला इलाका में अतवार का दिने अलग-अलग घटना नौ लोग मारल गइल बा आ 21 लोग घवाहिल हो गइल बा.\nअफगानिस्तान के दक्षिणी आ पूर्वी इलाका में भइल दू गो अलग-अलग घटना उत्तर अटलांटिक संधि संगठन (नाटो) के नेतृत्व वाला अंतर्राष्ट्रीय सुरक्षा सहायता बल के चार गो सैनिक मरा गइले.\nमार्क्‍सवादी कम्युनिस्ट पार्टी (माकपा) का तरफ से कहाइल बा कि श्रीलंका सरकार अपना सेना पर तमिल टाइगरन का खिलाफ लड़ाई में मानवाधिकार उल्लंघन के गंभीर आरोपन के जांच करवावे.\nअफगानिस्तान में शनिचर का दिने एगो अमेरिकी हेलीकॉप्टर के मार गिरावल गइल जवना में अमेरिकी नेवी सील्स के ऊ जवान सवार रहले जे पाकिस्तान का एबटाबाद में अलकायदा सरगना ओसामा बिन लादेन के मार गिरवले रहले.\nमद्रास उच्च न्यायालय सोमार का दिने अमिताभ बच्चन अभिनीत निर्माता-निर्देशक प्रकाश झा के बहुप्रतिक्षित फिल्म ‘आरक्षण’ के वैश्विक प्रदर्शन पर रोक लगा दिहलसि.\nयश राज फिल्म्स आ सोनी म्यूजिक एंटरटेनमेंट कंपनी का बीच ‘मेरे ब्रदर की दुल्हन’, ‘लेडीज वर्सेस रिकी बहल’ आ ‘मुझसे फ्रेंडशिप करोगी’ के डिजिटल ऑडियो वीडियो के दुनियाभर में वितरण के समझौता हो गइल बा.\nमॉडल से अभिनेत्री बनल मुग्धा गोडसे के अब रैम्प पर चलल नीक ना लागे काहे कि एह घरी रैम्प पर चलल बहुते आम बात हो गइल ना आ हर कलाकार रैम्प पर चले लागल बा.\nमशहूर टेलीविजन धारावाहिक आ फिल्म निर्माता एकता कपूर के लगेज में अघोषित सामाना मिलला का बाद मुंबई हवाईअड्डा पर गिरफ्तार कर लिहल गइल रहे. जुर्माना भरला का बाद उनुका के रिहा कर दिहल गइल बा.\nगायिका निकी मिनाज के कहना बा कि अबही ऊ संगीत का दुनिया में आपन करियर बनावे में लागल बाड़ी अइसना में कवनो दोसर काम कइल उनुका पसन्द नइखे.\nभारत के पुरुष बैडमिंटन खिलाड़ी अजय जयराम आसान जीत का साथे सोमार के वेम्बले एरेना में शुरू भइल विश्व बैडमिंटन चैम्पियनशिप के एकल मुकाबिला के दुसरका दौर में चहुँप गइले.\nराष्ट्रीय स्नूकर में मौजूदा चैम्पियन पीएसपीबी के पंकज आडवाणी के उनुके टीम के आलोक कुमार क्वार्टर फाइनल मुकाबिला में 5-2 से हरा के प्रतियोगिता से बाहर करा दिहलन.\nवायरल फीवर का चलते अमेरिकी टेनिस स्टार वीनस विलियम्स रोजर्स कप टेनिस टूर्नामेंट से आपन नाम वापस ले लिहले बाड़ी.\nविनय कुमार (33/4) का शानदार गेंदबाजी के बदौलत भारतीय टीम इमर्जिग प्लेअर्स टूर्नामेंट के तीन दिना मुकाबिला में न्यूजीलैंड के नौ विकेट से हरा दिहलसि.\nइंग्लिश क्रिकेट टीम के पूर्व कप्तान माइकल वॉन कहले बाड़न कि उनुकर टीम भारत के चारो मैच में हराई आ 0-2 से पिछड़ला के बाद भारत के वापसी मुश्किल बा.\nपाकिस्तान क्रिकेट बोर्ड (पीसीबी) अपना पूर्व कप्तान शाहिद अफरीदी आ वरिष्ठ विकेटकीपर बल्लेबाज कामरान अकमल के टटका करार में शामिल नइखे कइले.\nछह वर्ष के लमहर निर्वासन का बाद टेस्ट क्रिकेट में लवटल जिम्बाब्वे क्रिकेट टीम हरारे स्पोर्ट्स क्लब मैदान पर खेलल टेस्ट मैच में बांग्लादेश के 130 रन से हरा दिहलसि.\nभारतीय क्रिकेट टीम के पूर्व कप्तान सौरव गांगुली के उमेद बा कि इंग्लैंड का साथ चलत टेस्ट श्रृंखला में 0-2 से पिछड़ल भारत के टीम फेर वापसी करी.\nएजबेस्टन का पिच का बारे में बतावल जात बा कि ऊ स्पिनरन के मदद करी आ तेज गेंदबाजन के रिवर्स स्विंग करावे मददगार रही. बुध का दिने एह मैदान पर भारत आ इंग्लैंड का बीच बुध तीसरा टेस्ट मैच खेलल जाई.\nभारतीय टेनिस स्टार सानिया मिर्जा डब्ल्यूटीए रोजर्स कप टूर्नामेंट का मुख्य दौर में जगह ना बना पवली.\nपाकिस्तान के पूर्व क्रिकेट खिलाड़ी इकबाल कासिम के कहना बा कि शाहिद अफरीदी के टीम में वापिस बोला लिहले से कप्तानी के संकट खतम हो जाई.\nपाकिस्तान टेनिस महासंघ (पीटीएफ) अगिला साल फेड कप टेनिस टूर्नामेंट के मेजबानी करे के इच्छा जाहिर कइले बा.\nक्रिकेट आस्ट्रेलिया (सीए) भारत आ श्रीलंका दौरा खातिर आपन 14 सदस्यीय अंडर-19 टीम घोषित कर दिहलसि. आस्ट्रेलियाई टीम के भारत दौरा 22 सितम्बर से शुरू होई.\nश्रीलंकाई क्रिकेट टीम के तेज गेंदबाज लसिथ मलिंगा अपना के आस्ट्रेलिया का साथ होखे वाला पांच गो एकदिना मैच श्रृंखला खातिर फिट बतवले बाड़न.\nपोलैंड के युवा टेनिस स्टार एगनिस्का रेडवांस्का अतवार के खेलल खिताबी मुकाबिला में रूस के वेरा ज्योनारेवा के 6-3, 6-4 से हराके सैन डियागो ओपन टेनिस टूर्नामेंट के एकल खिताब जीत लिहले.\nइटली के अंतर्राष्ट्रीय मास्टर एक्सेल रोमबालदोनी अतवार का दिने 50 वां एसडीएटी-रामको विश्व जूनियर आ 29 वां जूनियर गर्ल्स शतरंज चैम्पियनशिप में लगातार छठवां बेर जीतले. ऊ पोलैंड के ग्रैंडमास्टर पिओरुन कैस्पर के हरवलन.\nआस्ट्रेलिया में चल रहल ‘इमर्जिग प्लेयर्स क्रिकेट टूर्नामेंट’ में अतवार का दिने ब्रिस्बेन में न्यूजीलैंड के खिलाफ भारतीय टीम बड़हन जीत का करीब चहुँप गइल बिया.


बलिया न्यूज – 22 मई 2015 – टटका खबर\nCategories Select Category TatkaKhabar (1,917) अपराध (574) उत्तर प्रदेश (1,688) खुला मंच (7) खेल (291) चुनाव (267) टटका खबर (161) देश-दुनिया (1,287) बिहार (1,587) भोजपुरी पट्टी (445) मनोरंजन (196) राजनीति (841) रोजी-रोजगार (100) विधानसभा (86) व्यापार (272) शिक्षा (210)\nबलिया न्यूज – 22 मई 2015\nअपना के एनडी तिवारी के बेटा साबित करा देखावे वाला रोहित शेखर तिवारी के यूपी सरकार अपना परिवहन विभाग के सलाहकार बहाल क लिहले बिया. ई बहाली करवा के मुलायम सिंह यादव एनडी तिवारी से अपना दोस्ती के अगिला पीढ़ी ले बढ़वा दिहलन.\nउग्रवादियन के गिरफ्त में साल भर से पड़ल अपना मरदन के रिहाई करवावे खातिर सरकार पर दबाव बनावे खातिर बलिया आ बक्सर से आइल करीब दू दर्जन औरतन के वाराणसी में गिरफ्तार क लीहल गइल. एह लोग के कहना बा कि मेघालय में पिछला साल भर से उग्रवादियन के कब्जा से एह लोग के छोड़ावल नइखे गइल. बाद में पुलिस सभके निजी जमानत पर रिहा क दिहलसि.\nबलिया के सुरेमनपुर टीसन पर चेन खींच के लखनऊ से छपरा जात एक्सप्रेस ट्रेन के रोकवा के उतरल नौ जने के रेल पुलिस दबोच लिहलसि. एहमें एगो आदमी सीआरपीएफ के जवान हवे. रेल पुलिस पहिलही से ट्रेन में सवार हो के आवत रहुवे आ जब ई लोग चेन खींच के उतरल त ध लिहलसि. एहमें कुछ औरतो शामिल रहली. बलिया से बकुल्हा का बीच करीब नौ जगहा पर ट्रेन रोक के उतरे के आदत लागल बा लोगन के आ एकरा खातिर कड़ा कार्रवाई कइला के जरूरतो बा.\nइलाहाबाद हाई कोर्ट यूपी सरकार से पुछले बिया कि डा॰ अनिल यादव के यूपी लोकसेवा आयोग के अध्यक्ष कइसे बना दीहल गइल. एह बारे में सगरी पत्रावली अदालत मँगवले बिया.\nयूपी के श्रममंत्री शाहिद मंजूर के बेटी के लाश आखिरकार बियफे का दिने मिल गइल. बारह दिन पहिले ऋषिकेश बैराज का लगे नहाए का दौरान ऊ डूब गइल रही आ लाख खोजला का बादो लाश के पता ना लागत रहुवे. लाश के पहचान हो गइल बा.\nबलिया से सटले यारपुर बेदुआ दियरा में आग लगला से आधा दर्जन मँड़ई राख हो गइली सँ आ अनेके परिवार बेघरबार के हो गइल. आग कैलाश यादव के घर से शुरू भइल आ देखते देखते अगल बगल के घरो के अपना लहोक में शामिल क लिहलसि. कैलाश यादव के घर में तोसक में राखल लाखो रुपिया एह आग से जर गइल. कुछ दिन पहिले जमीन बेच के ई रुपिया मिलल रहुवे जवना के घरे में लुका के राख दिहले रहले.\nगाजीपुर के शेखपुरा इलाका में एगो बोलेरो बाराते में घुस गइल जवना से कनिया के बाप समेत पाँच जने के मौत हो गइल. बोलेरो गाड़ी जमानिया तिराहा का ओर से आइल रहुवे आ एक आदमी के धक्का मरला का बाद बेकाबू होखत बाराते में घुस गइल.\nआजमगढ़ के काँखभार का नियरा एगो ट्रक से कचरा के गोरखपुर के परसिया तिवारी तिड़हनी गाँव से आइल चाचा भतीजा के मौत हो गइल. ई लोग अपना हितई में बिआह में शामिल होखे आइल रहुवे.\nपूर्वांचल विश्वविद्यालय जौनपुर में नवाचार केन्द्र खोले के फैसला भइल बा. देश के 13 गो विश्वविद्यालयन में एह तरह के केन्द्र खोलल जात बा. एह केन्द्र में विद्यार्थियन के रोजगारपरक शिक्षा दीहल जाई.\nTags: News in Bhojpuri, बलिया न्यूज, भोजपुरी में खबर.


सत्यम के राजू अगर पहिलहूं रहतन, बहुते पहिले आ बार बार होखतन त ढेरहन कहानी बदल गइल रहती स. कहानियन में राजूइ पेंच आ गइल रहित. अइसनका राजूइ ट्विस्ट वाली कुछ कहानी एह तरे होखती सन....\nकहानी नंबर एक- नकली सोना, नकली सेना\nरावण राम से युद्ध का तइयारी में अंहकार से फूल रहल होखित.\nआपन संपत्ति के हिसाब किताब लगावत रहित कि लड़ाई के ओकरा मंजिल तक चहुँपावे खातिर हतना संपत्ति के जरुरत पड़ी. लंका में हतना सोना बा, हतना चांदी, ईहे सब हिसाब हित रहित. ५२ हजार सैनिक बाड़न आ एहि लोगन का बूते लड़ाई लड़ल जाई.\nरावण दरबार में अपना सोना का बारे में, अपना सेना के बारे में घोषणा करे खड़ा होखतन तले लेखपाल राजू खड़ा हो के कहित,\nमाफ करीं, दशानन. लंका में सोना हइले नइखे. हम कई साल से रउरा के फर्जी हिसाब देखलावत रहनी. हम सोना बेच के अयोध्या में ढेरे जमीन खरीद लिहले बानी. दशानन लड़ाई लड़े लायक संपत्ति रउरा लगे नइखे नू.\nतबले दोसर राजू सेनापति उठ खड़ा होखित आ कहित,\nदशानन, सांच कहीं त पहिले बतावल बावन हजार सैनिक नइखन असल में चालीसे हजार बाड़न. आ सांच कहीं त एहू पर सन्देह बा. हे दशानन, असल में कुछुवो पक्का नइखे..\nरावण भहरा जाइत ई सुन के. ना सोना बा ना सेना.\nअहंकार के जवाब बावे.... राजू.\nएह कहानी से हमनी के सीख मिलत बा कि हर समरथ दरबार में दू चार गो राजू रहसु, त घमण्ड करे के मौके ना आई.\nकहानी नंबर टू - एने त हइये नइखन.\nकौरव पाण्डव में युद्ध के तइयारी चलत रहित.\nपांच गो पाण्डवन का सोझा एक सई कौरव. पाण्डव लोग टेंशन में रहित.\nकौरव फुल कान्फीडेंस में रहितन कि जीत गइनी सन अब तऽ. पांच गो पांडवन के पीटे में टाइमे कतना लागी !\nतबहिये हस्तिनापुर के गृहमंत्री राजू उठ खड़ा होखितन आ बतलवतन,\nहे धृतराष्ट्र, रउरा लउके ला ना से हम रउरा के झूठहूं बतला रखले रहीं कि सौ गो कौरव बाड़न. खजाना में से सौ गो कौरवन के खाये पिये, टीए डीए के रकम पचावत जात रहीं. बाकिर अबहीं जब असली जंग के टाइम आ गइल बा त बतलाइये देत बानी कि हमनी का लगे बेकत हइये नइखन.\nधृतराष्ट्र पुछत बाड़न, काहे ? दुर्योधन दुशासन नइखन जा का ?\nगृहमंत्री बतलवतन, बस ईहे दू जने. सांच बाति त ई बा कि सौ गो कौरव के नाम कतहीं कवनो डाकुमेंट में दर्ज नइखे. बड़ से बड़ विद्वानो ना बतला सकस सौ के सौ कौरवन के नाम. बताईं बा केहू का लगे सौगो कौरवन के नाम ?\nभरल सभा में सभे बोल उठित, ना हमरा लगे त नइखै सौ कौरवन के नाम.\nधृतराष्ट्र दुर्योधन निराश हो जइतन आ महाभारत ना होखित. अतना तबाहियो ना होखीत.


नेताजी के बदनाम करे के साजिश – Anjoria\nDec 16, 2012 भोजपुरी, लस्टम पस्टम\nजान जा ए रामचेला, ई इंडियन लोग एकदमे बेवकूफ होला. जेकर बड़ाई करे के ओकर मार शिकायत करऽता लोग. बुझाता कि पेट में कलछुल घुमऽता. तनिको चैन नइखे. जवन बात के ईमानदारी आ सच्चाई के सबूत माने के चाहीं ओही के लेके मार मुंह चोरववले रहऽता लोग. अब भगवा झंडा वाला पार्टीं के अध्यक्ष जी के मामला लऽ. सब लोग उनका के घोटालाबाज बतावे खातिर मार अईंठऽता , मीडिया फरके चिल्ला रहल बा. आ ओकर सुनि के गिरहथ विश्वासो कऽ ले ता. लेकिन ई त बेवकूफी हऽ, बिलकुले नामसमझी हऽ. मीडिया तऽ पहिलहीं से पगलाइल बा लेकिन रामचेला तहरा अइसन हुशियार, चालाक आ बुद्धिमान लोग के का भइल बा कि गरीब किसान, मजदूर आ अइसने लोग के विकास कऽ के नया राजनीतिक विकल्प तइयार करे के कोशिश में लागल नेता के बदनाम करे के साजिश नइखे बूझि पावत. नइखे बुझात तऽ चुप रहे के चाहीं लेकिन ना ढोल बजा बजा के चारू इयोर गावत चलऽ ता लोग आ उनका के पद से हटावे के खातिर चल रहल प्रचार में साथ दे ता लोग.\nबाबा लस्टमानंद सुर्ती थूकि के रोसा चढ़ा के रामचेला से कहलें कि, ऊ कवन नेता बा ई पृथ्वी पर जे आपन बेटा-बेटी, दमाद, सार, भतीजा, भतीजी आ परिवार के आउर लोग के छोड़ के डराइवर, माली, चौकीदार आ नौकर के अपना कंपनी के डायरेक्टर बनावत होखो. अब देखऽ केतना बड़हन त्याग बा कि जेकरा के ऊ अपना कंपनी के डायरेक्टर बनावऽतारे ओकरा के ऊ नइखन जानत आ ना ऊ लोग जे डायरेक्टर बनऽता ऊ उनका के जानऽता. कइसन गुप्तदान बा ई. अइसन दर्जनों लोग बा जेकरा मालूम नइखे के ऊ नेता जी के कंपनी के डायरेक्टर हो गइल बा. आदमी से प्रेम के त इहे उदाहरण हऽ. ऊ माने नेताजी जेकरा के डायरेक्टर बनवले ओकरा सामने कभी ई ना जाहिर कइले कि ओकरा के एतहत बड़हन पद दिहेले बानी. इहां तऽ लोग दू दिन सुर्ती खिया देला तऽ मार डंका पीटत चलेला कि हम फलाने के सुर्ती खिअवनी हँऽ. नेताजी के ई काम के बड़प्पन ना कहब त का कहबऽ. अबहीं त उनकर महानता के एगो छोट हिस्सा सामने आइल बा. अभी कुछ दिन अउरी दम धरऽ त पता चली कि केतनाह लोग के ऊ बड़हन आदमी बनवले बाड़ें. लोग एगो छोट कंपनी खोले ला त बड़हन जगही जोहेला आफिस वगैरह बनावे के. लेकिन उनकर बड़प्पन देखऽ कि ऊ आपन कंपनी के कार्यालय अइसन गरीब इलाकन के झोपड़ियन में खोललें बाड़ें जहां बड़का त बड़का छोटको नेतवा जाये के ना चहिहें सन. नेताजी एकदम जमीन से जुड़ल आदमी बाड़े. जदि ई नेता जी के प्रधानमंत्री बना दिहल जाउ त उनका प्रेरणा से अइसन नेता लोग के संख्या बढ़ी जाई आ देश के कल्याण हो जाई. दुनिया भर में ई चर्चा होई, वाह रे इंडिया, जहां एगो गरीबो आदमी एगो कंपनी के डायरेक्टर बा आ हर दोसरका तीसरका झोपड़ी में एगो कंपनी के आफिस बा. जान जा, रामचेला कि कभी कभी त बुझाता कि नेताजी के बदनाम करे के ई साजिश हऽ.\nबाबा लस्टमानंद के बात सुन के रामचेला चकरा गइलें कि नेता जी के भलऽ कहीं कि बदऽ.\nआरक्षण, गुजरात, आ रहमान मलिक


टटका खबर, बुध, १४ अप्रैल – Anjoria\nअप्रैल 14, 2010 news in bhojpuri, टटका खबर\nजबान फिसलल त बर्दाश्त हो सकेला बाकिर चाल फिसलल ना\nअपना बेलगाम टिप्पणियन का चलते अक्सरहां विवादन में घेराये वाला विदेश राज्यमंत्रि शशि थरुर अबकी अपना चाल चलन का चलते फँस गइल बाड़े. दू गो शादी कर चुकल आ दुनु में असफल रहल शशि थरुर अब तीसरी शादी करे का फेर में बाड़े. शादी त जब होखी तब होखी बाकिर अबहिये से दुनु के नाम विवाद में आ गइल बा. बतावल जा रहल बा कि शशि थरुर के एह प्रेमिका के कोच्चि का आइपीएल टीम के पाँच फीसदी हिस्सेदारी असहीं दे दिहल गइल बा. अब अतना त सभे जानत बा कि बिजनेस में असहीं कुछ ना होखे आ एहिजा त केन्द्र के एगो मंत्री शामिल बा पूरा कहानी में. आवाज उठ रहल बा कि कोच्चि टीम के आइपीएल में शामिल करे में सबकुछ साफे बा कि कहीं कुछ करियो बा! बाकिर हमनी के प्रधानमंत्री जी कहले बाड़न कि जब तक पूरा मामिला समुझ नइखे लिहल जात तब ले शशि का पक्ष भा विपक्ष में कुछ ना कहल जा सके.\nयुलिप निवेशक हर हाल में सुरक्षित रहीहें\nसेबी आ इरडा के अधिकार क्षेत्र का विवाद में घेराइल युलिप का निवेशकन के निश्चिंत करावत लाइफ इंस्योरेंस काउन्सिल के अध्यक्ष माथुर कहले बाड़न कि कोर्ट से चाहे जवन फैसला आवे निवेशकन के धन पूरा तरह से सुरक्षित बा. अगर नुकसान होखी त कम्पनियन के. माथुर इहो कहलन कि पिछला दस साल से ठीक ठाक चलत आ रहल युलिप में अचके सेबी काहे टँगड़ी फँशवलस ई समुझ में नइखे आवत. इरडा के नियम कायदा सेबी से सख्त बा. हर तरह के चार्ज के सीमा तय कर के रखले बा इरडा आ निवेशकन के हित खातिर हमेशा सचेतो रहेला इरडा.\nगुट निरपेक्ष देशन खातिर दिहल भोज में भारत के नेवता ना मिलल\nगुट निरपेक्ष आन्दोलन के संस्थापक सदस्य रहल भारत के अमेरिका के उपराष्ट्रपति जो बिडेन का तरफ से भोज के नेवता ना मिलल जबकि भोज गुट निरपेक्ष देशन के दिहल गइल. बाद में अमेरिकी प्रशासन कहलस कि ओहि देशन के बोलावा भेजल गइल रहे जे एनपीटी पर दस्तखत कर चुकल बा. भारत एनपीटी पर दस्तखत नइखे कइले से ओकरा के ना बोलावल गइल. मनमोहन सिंह एघरी अमेरिके गइल बाड़न.\nराहुल डा॰अम्बेडकर के माला ना पहिरा सकीहें\nअम्बेडकर जयन्ती का दिन अम्बेडकर नगर से अपना प्रचार यात्र के शुभारंभ करे का हड़बड़ी में पहिले त कांग्रेस भुला गइल कि ओकरा बैनर पोस्टर पर अम्बेडकरो के फोटो रहे के चाहीँ. जब ओह पर विवाद तूल पकड़ लिहलसि त आनन फानन में नया पोस्टर छपवावल गइल. फेर गलती हो गइल कि अम्बेडकर के मूर्ति पर माला चढ़ावे के अनुमति समय पर ना लिहल गइल. काल्हु एगो आवेदन प्रशासन के मिलल कि राहुल डा॰ अम्बेडकर के मूर्ति पर माला चढ़ावल चाहत बाड़े. प्रशासन अब जाँच करवा रहल बा कि सुरक्षा व्यवस्था देखत अइसन हो पाई कि ना.\nसगोत्री विवाह खाप पंचायत के मंजूर नइखे\nहरियाणा आ अगल बगल के खाप पंचायत के महापंचायत काल्हु अपना बैठक में फैसला लिहलसि कि एह मामिला में कोर्ट के फैसला ओकरा मंजूर नइखे आ सगोत्री विवाह करे वालन के हत्या का आरोप में सजायाफ्ता लोगन के हर तरह के कानूनी सहायता दिहल जाई. इहो मांग कइले बा लोग कि हिन्दू विवाह अधिनियम में संशोधन कर के सगोत्री विवाह पर रोक लगा दिहल जाव.\nव्यापारियन के ट्रेन से फेंके के बात गलत निकलल\nबलिया में ट्रेन से तीन गो पशु व्यापारियन के फेंके के मामिला झूठ निकलल. भइल ई रहे कि तीन गो व्यापारी शराब का नशा में कवनो बात पर अपने में झगड़ पड़लन. ओही दौरान एगो व्यापारी नीचे गिर गइल. ओकरा बाद दु गो अईरी व्यापारी धीरे चलत ट्रेन से उतर गइलें आ केस बनवलें कि ओह लोग के फेंक दिहल गइल रहे. चउथका व्यापारी पशुवन का साथे आगा चल गइल. पुछताछ में सगरी बात बक दिहले लोग.\nदाढ़ी बाबा पर टिकट जारी होखी\nपूर्व प्रधानमंत्री आ बलिया के सांसद रहल चन्द्रशेखर के जन्मदिवस का अवसर पर १७ अप्रैल के डाक विभाग पाँच रुपिया के टिकट जारी करे जा रहल बा. दिल्ली का विज्ञान भवन में आयोजित कार्यक्रम में उपराष्ट्रपति हामिद अंसारी का हाथे एकरा के जारी कइल जाई. बलिया के लोग श्रद्धा आ प्रेम से उनका के दाढ़ी बाबा कहत रहे.\nसिवान जिला में बन्दूक बनावे वाली छोटहन फैक्टरी पकड़ाइल\nसिवान जिला का गोरेयाकोठी में लाको टोला में मनोज शर्मा का घर में पिछला कई साल से चल रहल बन्दूक बनावे वाली फैक्टरी के भंडाफोड़ हो गइल. मनोज शर्मा के गिरफ्तार कर लिहल गइल बा. मौका पर से सात गो तइया कट्टा, एक दर्जन बैरल, बन्दूक के बट आ कई गो दोसर सामान पकड़ाइल बा.\nबिहार के अठाइस शहरन के सूरत बदल दिहल जाई\nबिहार सरकार ४२५ करोड़ खरच कर के राज्य के अठाइस गो शहरन के कायाकल्प करे जा रहल बिया. एह शहरन में छपरा, सीवान, आरा, आ बेतिया शामिल बाड़ी सँ. एह योजना में शहरन के निकायन में ढाँचागत सुधार, होल्डिंग टैक्स के कंप्यूटरीकरण, दोहरा लेखा प्रणाली, आ जीआईएस मैपिंग वगैरह करवावल जाई.\nआईपीएल तीन में सेमीफाइनल के जगहन खातिर अबहियो जंग जारी बा\nकाल्हु का मैच में कोलकाता नाइट राइडर्स के हरा के चेन्नई के सुपर किंग्स अंक तालिका में कूद के दुसरका जगहा पर चहुँप गइल. आजु के मुकाबिका राजस्थान रायल्स आ रायल चैलेंजर्स बेंगलुरु का बीच होखे जा रहल बा.दुनु टीमन खातिर आज के मैच जीतल बहुत जरुरी बा बाकिर जीती त केहू एके.


टटका खबर : 12 सितंबर 2014 – टटका खबर\nअपराध उत्तर प्रदेश खेल चुनाव देश-दुनिया बिहार मनोरंजन राजनीति व्यापार शिक्षा\nSep 11, 2014 इलाहाबाद, इस्लामिक स्टेट, कबड्डी, गोरखपुर, जनधन खाता, जौनपुर, दवा घोटाला, धर्म परिवर्तन, नरेन्द्र मोदी, पटना, पिस्टोरियस, फिदायिन हमला, बराक ओबामा, बलिया, बैडमिंटन, भदोही, मऊ, योगी आदित्यनाथ, रक्सौल, रिचर्ड कील, लखनऊ, वाराणसी, शेयर बाजार, सारण, सिवान, सीतामढ़ी, सोना चाँदी\nटटको में टटका खबर भोजपुरिका डाॅट काॅम पर प्रकाशित होखल करी आ दिन भर के खबर बिटोर के बाद में एहिजा सिलसिलेवार डालल जाई.\nकरोडों रूपिया के सारधा चिट फंड घोटाला में आरोपी आ पश्चिम बंगाल के पुलिस महानिदेशक रहल तृणमूल कांग्रेस नेता रजत मजुमदार के 16 सितंबर तक ले सीबीआई के हिरासत में भेज दिहल गइल बा.\nअमेरिकी अंतरिक्ष एजेंसी आ भारतीय अंतरिक्ष अनुसंधान संगठन का बीच मंगल ग्रह अभियान खातिर समझौता हो सकेला.\nभारत के नियंत्रक आ महालेखा परीक्षक रहल विनोद राय आजु एगो टीवी साक्षात्कार में दावा कइलन कि प्रधानमंत्री रहल मनमोहन सिंह के2जी स्पेक्ट्रम आ कोयला ब्लाक आवंटन घोटाला के जानकारी रहुवे आ आगाह कइला का बावजूद उ एकरा के रोके खातिर कुछ ना कइलन.\nपीएम बनला का बाद नरेन्द्र मोदी पहिला बेर गुजरात जाए वाला बाड़न आ हर साल का तरह एहु साल अपना माई से आशीर्वाद लेबे जइहें.\nदिल्ली में भाजपा सरकार बनावे वाला बयान के कांग्रेेस शीला दीक्षित के निजी राय बतवले बिया आ कुछ कांग्रेसी अतना नाराज बाड़ें कि शीला के पार्टी से निकाले के मांग करत बाड़ें.\nसारधा चिट फंड घोटाला में आजु दुसरको दिने तृणमूल कांग्रेस के सांसद सृंजय बोस से सीबीआई पूछताछ कइलसि.\nदेश के सगरी विश्वविद्यालयन में विवेकानंद पीठ के स्थापना करे के बात आजु केन्द्रीय शिक्षा मंत्री स्मृति ईरानी कहले बाड़ी.\nदिल्ली से आगरा का बीच हाईस्पीड ट्रेन के आजु दुबारा परीक्षण कइल गइल आ गाड़ी 103 मिनट में दिल्ली से आगरा चहुँपल. योजना 90 मिनट में चहुँपावे के बा. एहसे रेल ट्रैक में जरूरी सुधार करे के काम चलत बा.\nदेश के नौ गो राज्यन में तीन गो लोकसभा आ 33 गो विधानसभा सीटन ला 13 सितंबर के होखे वाला उप चुनाव खातिर प्रचार बियफे का साँझ से बन्द हो गइल.\nभारतीय नौसेना के ओकर पांचवां पी..8आई टोही विमान मिल गइल बा जवना के तमिलनाडु के अराक्कोणम स्थित नौसेना के रजाली हवाई अड्डा पर तैनात कइल गइल बा. ई विमान समुद्र में लमहर दूरी ले उड़ान भर सकेला.\nपश्चिम बंगाल में तृणमूल कांग्रेस के महिला शाखा सीबीआई दफतर का बाहर बेमियादी प्रदर्शन करे के एलान कइलसि. सारधा चिट फंड घोटाला के जाँच गँवे गँवे ममता बनर्जी का तरफ बढ़त लउकत बा.\nदिल्ली के मुख्यमंत्री रहल आ केरल के राज्यपाल रहल कांग्रेसी नेता शीला दीक्षित के कहना बा कि अगर दिल्ली में भाजपा सरकार बना सके त बना लेव. ई बढ़िया बात होखी.\nपिछला दू हप्ता से रेल अधिकारी गोरखपुर मुजफ्फरपुर पैसेंजर ट्रेन के खोजे में लागल बाड़े बाकिर ट्रेन मिलत नइखे. बतावल जात बा कि पिछला बेर ओकरा के 25 अगस्त का रात हाजीपुर टीसन पर देखल गइल रहे ओकरा बाद से ओकर पता ठिकाना नइखे मिलत.\nगोरखपुर में स्पेशल टास्क फोर्स के टीम दू गो अपराधियन के असलहा समेत गिरफ्तार कइले बिया.\nइलाहाबाद उच्च न्यायालय बार एसोसिएशन अपना हिन्दी दिवस समारोह में हिंदी के क्षेत्र में योगदान देबे वाला आ हिंदी विधि पत्रकारिता से जुडल अधिवक्ता लोगन के बियफे का दिने सम्मानित कइलसि.\nआरक्षित श्रेणी के अभ्यर्थियन के अउर फायदा चहुँपावे का मकसद से उत्तर प्रदेश सरकार आदेश दिहले बिया कि भरती खातिर जारी होखे वाला विज्ञापनन में सामान्य श्रेणी का बदले अनारक्षित लिखल जाव. एहसे अब आरक्षण कोटा वाला उम्मीदवारन में से तेज उम्मीदवारन के अलगा बहाली मिल जाई आ कोटा के फायदो बरकरार रह जाई.\nगोरखपुर के गोरखनाथ मन्दिर में ब्रह्मलीन महन्त दिग्विजयनाथ के 45वीं पुण्यतिथि का मौका पर बोलावल योग एवं अध्यात्म सम्मेलन में मशहूर योग साधक ब्रह्मचारी दासलाल कहनी कि हमनी के मन शक्तियन के पुंज ह. योग साधना के भारत भूमि के अमर धरोहर बतावत कहनी कि एकरा बिना देवतो लोग परमपद ना पा सके.\nबलिया के रसडा इलाका में बुध का रात एगो मामूली विवाद झगड़ा में एगो नवही के पीट पीट के मुआ दिहल गइल.\nलखनऊ में सुरक्षा आ यातायात व्यवस्था चाकचौबंद करे खातिर 70 गो चौराहा पर सीसीटीवी कैमरा लगावल जाई. ई काम आजु बियफे से शुरू हो गइल बा.\nलखनऊ के हसनगंज क्षेत्र में प्रतियोगी परीक्षा के तइयारी करे वाला एगो नवही कवनो कारण से आजु फांसी लगा के मर गइल.\nवाराणसी कैण्ट इलाका में बुध का रात एगो पांच हजार रुपिया के इनामी बदमाश के गिरफतार कर लिहलसि.\nसारनाथ पुलिस दू गो रंगदारन के गिरफ्तार क लिहलसि जे लोग एगो किराना व्यापारी से पाँच लाख रुपिया के रंगदारी मांगत रहले.\nभड़काऊ भाषण का मामिला में चुनाव आयोग योगी आदित्यनाथ के चेतवले बिया कि एह तरह के भाषण मत करसु.\nवाराणसी के चेतगंज इलाका में बुध का रात एगो आदमी दुकान के शटर से फांसी लगाके जान दे दिहले बावे.\nलखनऊ के मशहूर संगीत संस्थान भातखंडे के कुलपति प्रो॰ श्रुति सडोलीकर काटकर के कार्यकाल छह महीना खातिर बढ़ा दिहल गइल बा. एह खातिर कुलाधिपति आ यूपी के राज्यपाल रामनाईक मंजूरी दे दिहलन.\nबलिया के एगो अदालत ने अपहरण आ कुकर्म के एगो मामिला में मुख्य अभियुक्त के 20 साल के जेल आ 20 हजार रूपिया जुर्माना के सजा सुनवलसि. पांच गो दोसर आरोपी सुबूत ना मिलला का चलते बरी.\nउत्तर प्रदेश सरकार राज्य के 44 गो जिला के सूखाग्रस्त घोषित करे का कवायद में जुटल.\nमऊ के घोसी कोतवाली इलाका में एगो चार साल के मासूम के कुदारी से काट के मुआ दिहल गइल बा. ओकर लाश नाला में फेंकल मिलल बा.\nजौनपुर जिला के सिकरारा इलाका के ताहिरपुर गांव में एगो महिला वकील के लाश फांसी पर लटकत मिलल.\nभदोही के औराई इलाका में ठनका गिरला से एगो लड़िका के मौत आ दू जने झँउसले.\nखबर आइल बा कि मुजफ्फरनगर कोर्ट अमित शाह के खिलाफ दायर चार्जशीट के ओकरा में मिलल कुछ गलती का चलते लवटा दिहले बावे.\nयूपी के राजधानी लखनऊ आ अगल बगल के इलाका में सबेरे झमाझम बरखा होखे के खबर बा. बतावल गइल बा कि आजु दिन भर रुक रुक के बरखा बूनी पड़त रही.\nसुशील मोदी के कहना बा कि नीतीश कुमार दवे घोटाला के दोषी नइखन, गोदाम आ नर्सिंग होस्टलो बनवावे में घोटाला भइल बा.\nसारण जिला के छपरा शहर इलाका में समाहरणलय का नियरा आजु बियफे का दिने एगो आदमी से डेढ़ लाख रूपिया लूट लिहल गइल.\nसिवान जिला के एगो अदालत बलात्कार के दोषी मिलल एगो नवही के 14 साल के जेल के सजा सुनवलसि आ साथही 50 हजार रुपिया के जुर्मानो लगवलसि.\nबिहार में पूर्वी चंपारण जिला के रक्सौल शहर का पनटोका से एनआईए पाकिस्तानी एजेंट आ जाली नोट के कारोबारी शारदा शंकर कुशवाहा के गिरफ्तार कइलसि.\nजबरिया एगो हिन्दू दलित औरत के धरम बदलावे के कोशिश करे का आरोप में बिहार के सीतामढ़ी जिला के पुपरी थाना इलाका में चार लोग के गिरफ्तार कइल गइल.\nपटना गाँधी मैदान में नरेन्द्र मोदी का सभा में भइल धमाका के जाँच करत एनआईए चार्जशीट दायर कइले बिया जवना में कहल गइल बा कि एह धमाका में नरेन्द्र मोदी के हत्या करे खातिर फिदायिन हमला के योजना बनल रहे. एह बारे में ‘फिदायिन’ हमलावर सरकारी गवाह बन गइल बा.\nबिहार के राजधानी पटना आ अगल बगल का इलाका में बदरी घेरले बा जवना से मौसम बढ़िया लागत बा.\nजनधन खाता अभियान में खुलल तीन करोड से अधिका खाता से बैंकन में 1500 करोड जमा आ गइल.\nबियफे का दिने लगातार तिसरका दिने शेयर बाजार गिरल आ 27 हजार से नीचे आ के बंद भइल.\nसोना चाँदी के दाम में आजु बियफहु के गिरावट देखे के मिलल.\nआल इंडिया नार्थ जॉन इंटर स्टेट बैडमिंटन चैम्पियनशिप 23 सितंबर से जालंधर के हंस राज स्टेडियम में आयोजित होखे जा रहल बा.\nविश्व कबड्डी लीग के मुकाबला 19 सितंबर से जालंधर के बर्लटन पार्क में करावल जाई.\nदुनू गोड़ से विकलांग ब्लेड रनर पिस्टोरियस के हत्या के आरोप से मुक्त क दिहले बिया जूरी, बाकिर उनुका के लापरवाही से होखे वाला हत्या के दोषी मानल जा सकेला आ 15 साल के जेल के सजा मिल सकेला.\nअमेरिका के राष्ट्रपति बराक ओबामा इस्लामिक स्टेट का खिलाफ सीरिया में ओकनी के ठिकाना पर हमला करे आ इराक में हमला बढ़ावे के आदेश दिहलन.\nजेम्स बांड सीरीज के मशहूर खलनायक रिचर्ड कील के बुध का दिने 74 साल का उमिर में निधन हो गइल. लोहा के दाँत वाला खलनायक के किरदार उहे करत रहलें.


सरकार बा तऽ विवादो बा – Anjoria\nमोदी जी जापान गइले. उहां जा के जान जा रामचेला तासा बजवले. कतहत बड़हन काम कइले. लेकिन आहु पर विवाद हो गइल. कई गो प्रगतिशील भाई लोग पेट बिगड़ गइल. अतने ना मोदी जी खदे जापान में कहले कि राजा और प्रधानमंत्री के गीता दीहला पर देश में विवाद हो जाई. बाबा लस्टमानंद कहले कि जब मनमोहन भइवा के सरकार गइल तऽ बुझाइल कि सब विवाद खत्म हो जाई पर जब से मोदी भाई अइले तबे से विवादो आ गइल. सरकार के सौ दिन भईल आ सौ गो विवाद लाग गइल ओकरा संगे. अब ई सब विवादन से बड़ा मुश्किल हो गइल बा. मुश्किल सरकारे के नइखे मुश्किल पाब्लिको के बा. अब देखऽ ना, जब सरकार बनल तबे एगो मंत्री के योग्यता पर विवाद हो गइल. लोग लागल कहे कि शिक्षा मंत्री के पद जोगे क्वालीफिकेशन नइखे. अब लोग ई योग्यता ना देखऽल कि उनका के मोदी जी बहिन कहेले आ ऊ राहुल जी के खिलाफ चुनाव लड़ली. अतने नाहीं ऊ सास बहू वाली एक्टर हई आ अतना रोइहें कि बरखा के दरकार ना परी.\nएकरा बाद विवाद हो गइल सेनाध्यक्ष के नियुक्ति पर. ई नियुक्ति के ले के पूर्व सेनाध्यक्ष आ आज के मंत्री जी विवाद पैदा कऽ दिहले. केहु तरह विवाद अभी पटाइल कि राजस्थान के अदालत एगो मंत्रीजी के बलात्कार के मामला में सम्मन भेज दिहलस. एकरा कसहुं मेटावल गइल आ प्रधानमंत्री जी विदेश यात्र पर निकलले कि एक बड़हन पत्रकार के महत्वाकांक्षा सरकार संसद दूनो सांसत में डाल दिहलस. बाब फेर कहले कि सरकार होई तऽ विवाद होखबे करी. हां अतना कम समय में आतना विवाद सचहु आश्चर्य में डाल दे रहल बा. कहल जाला नु कि ‘पूत के पांव पलने में लउक जाला’ ओसही ई कुल्ही विवाद कवनो नया इशारा तऽ नटा हऽ. हां, ई तऽ बात बा कि सौ दिन में सौ विवाद से सरकार आउर सरकारन से फरका बुझात बिया.\nPrevious Post: गजल\nNext Post: शायद पालिटिक्स अब कुछ बदल गइल बा (बतकुच्चन 168)


टटका खबर (बिहार से), २६ फरवरी २०१४ – टटका खबर\nFeb 26, 2014 आतंकवादी, आरा, गठबन्हन, बिहार, भाजपा, राजद, लोजपा, विहिप\nभारतीय जनता पार्टी आ रामविलास पासवान के लोक जनशक्ति पार्टी का बीच गठबन्हन के बातचीत अपना आखिरी दौर में बा आ दुनू पार्टी सीट के बंटवारा पर करीब करीब सहमत हो गइल बाड़ी सँ. बतावल जात बा कि लोजपा के बिहार में सात गो भा आठ गो सीट दीहल जाई. हालांकि इहो सुने में आवत बा कि एहमें से दू गो प भाजपा के लोग लोजपा का टिकट प लड़ी.\nभोजपुर जिला के अगिआँव थाना के कुढ़नी बाजार में २५ फरवरी का दिने एगो शादी में नाच का दौरान गोली चलला से दू जने के मौत हो गइल आ एक आदमी घवाहिल हो गइल.\nराजद के टूट प लालू के भड़कल नीतीश के खटकत बा. कहलन कि खिसियानीबिल्ली खंभा नोचे वाला हाल बा. आग लागल अपने घर के शार्ट सर्किट से आ दोस दोसरा प मढ़े में लागल बाड़ें.\nहिन्दूवन से पाँच गो बच्चा पैदा करे के गोहार लगवला खातिर विश्व हिन्दू परिषद के अध्यक्ष अशोक सिंघल प शिवानंद आपन नाराजगी जतवलें. कहलन कि एगो अउरी साध्वी के मैसेज मोबाइल प चलत बा जवना में हिन्दूवन के अल्पसंख्यक होखे के खतरा बतावल जात बा आ मोदी के जितावे के अपील कइल जात बा.\nलोकसभा स्पीकर मीरा कुमार गया में कहली कि जनता अइसनका लोग के सांसद मत चुने जे संसद के मान गिरावेलें.\nनरेन्द्र मोदी के पटना रैली में बम फोड़े वाला चार गो आतंकियन के यूपी से गिरफ्तार क के ले अइला का बाद एनआईए के विशेष अदालत के आदेश से हिरासत में भेज दीहल गइल.\nभाजपा से पींग बढ़वला से नाराज लोजपा के अकेला विधायक जाकिर हुसैन इस्तीफा दे दिहलें.\nजदयू नेता श्याम रजक आरोप लगवले कि लालू विधानसभा अध्यक्ष के मरवावल चाहत बाड़न. राजद में भइल टूट का बारे में रजक के कहना रहे कि नीतीश तूड़े के ना जोड़े के काम करेलें. तूड़े के काम त लालू के ह जे आपन अल्पमत वाली सरकार बचावे ला कतना गोल तूड़ दिहले रहले.\nबिहार विधानसभा के स्पीकर उदय नारायण चौधरी के कहना बा कि राजद से बागी तेरह गो विधायकन के गुट के मान्यता दिहल न्याय का हिसाब से सही रहे तबहियों दलित होखला का चलते उनुका के निशाना बनावल जात बा.\nबुध का दिने बिहार में जगहे जगह फेरू बदरी छाप लिहले बिया आ बियफे का दिने कुछ जगहा बरखा होखे के अनेसा बतावल जात बा.


सुकरात से स्वप्नवार्ता - डॉ. जयकान्त सिंह 'जय'\nहरेश्वर राय, नवंबर 03, 2021\nसुकरात यूनान के महान दार्शनिक आ प्रखर प्रभावी वक्ता रहलें। उनका प्लेटो आ जेनोफर जइसन दार्शनिक के गुरु आ अरस्तू जइसन चिंतक-विचारक के दादा गुरु होखे के गौरव प्राप्त रहे। प्राथमिक विद्यालय के हिन्दी के पुस्तक में सुकरात के एगो जीवनी पढ़े के मिलल रहे। जवना के अनुसार सुकरात के जनम यूनान के एथेंस राज्य का एगो सीमावर्ती गाँव में 469 ईसा पूर्व एगो सामान्य परिवार में भइल रहे। उनकर बाबूजी सोफ्रोनिसकस मूर्तिकार रहलें आ माई दाई के काम करत रहली। उनका प्रारंभिक गुरु के नाम क्रीटो रहे। उनका पहिलकी मेहरारू मायरटन से दू बेटा लाम्प्रोकेस आ मेनेक्सेनस उर दूसरकी मेहरारू जैन्थआइप से एगो बेटा सोफ्रोनिसकस रहलें।\nसुकरात जीवन एथेंस में बीतल। बचपन में ऊ अपना बाबूजी का काम में हाथ बटावस। सेयान भइला पर उनकर नोकरी सेना में लाग गइल। ऊ पैटीडिया के लड़ाई में वीरतापूर्वक लड़बो कइलें। जवना के चलते उनकर सेनापति उनका से बहुत खुश रहे। कुछ दिन ऊ एथेंस का काउंसिल के सदस्यो रहलें। ऊ जब जहँवा जवना दायित्व में रहलें, उहाँ ईमानदारी आ लगन से अपना दायित्व के निर्वहन कइलें। कबो गलत व्यक्ति, विचार भा बेवस्था के साथ ना दिहलें आउर ना अपना जाने गलत होखे दिहलें। बाकिर उनका के लेके हमरा दिमाग में एगो सवाल बरमहल खटकत रहल कि सुकरात जइसन महान दार्शनिक, चिंतक, वक्ता, मानवतावादी आ सही मायने में प्रभावी आचार्य के यूनान के एथेंस जइसन लोकतांत्रिक राज-बेवस्था मृत्यु दंड काहे दे दिहलस। अक्सर रात में सूते का पहिले कुछ अइसने सवालन से जूझत नींद आ जाला आ ओहू रात आ\nगइल। देख रहल बानी जे सामने एगो लामा-चाकर देह, दाढ़ी-मोंछ आ माथ पर उज्जर धप-धप केस वाला बेडौल चेहरा के एगो व्यक्ति खड़ा बा। उनका के कवनो महामानव जान के माथ नवावत पूछनीं- 'अपने के ?' ऊ बतवलें- 'हम सुकरात।' हमहूं खड़ा हो गइनीं आ उनका से बइठे के निहोरा कइनीं। एह पर ऊ कहलें कि 'ना, तूं चलऽ बाहर टहलल जाव। ओही दरम्यान कुछ बतकहियो होत रही।' हम आगे बिना कवनो बतकही के उनका सङे घर से बाहर सड़क पर आ के टहले लगनीं। फेर संवाद के सिलसिला उहे प्रारंभ करत कहलें- 'हमरा के लेके तोहरा मन में कई तरह के सवाल पैदा भइल बा। ओकरे से जुड़ल जानकारी देवे खातिर हम हाजिर बानी।' एह पर हम सकपकात बोलनीं - 'हमार सौभाग्य बा कि राउर दरसन भइल। पहिले रउरे अपना यूनान, एथेंस, उहाँ से जुड़ल जीवनोपयोगी सभ्यता, संस्कृति, दर्शन, विग्यान, कला आदि के बारे में विस्तार से बताईं।'\nएह पर बूढ़ सुकरात बोललें- 'एके सङे यूनान, एथेंस आ उहाँ से जुड़ल एह तमाम चीजन के बारे में बतावे में त बहुत समय लागी। खैर, कुछ महत्वपूर्ण बातन के बता सकिले।\nयूनान यूरोप के एगो देस ह। इहाँ के लोग यवन कहाला। पच्छिम के भासा अंगरेजी आदि में एकरे के ग्रीक कहल जाला। इहाँ के लोग अपना देस के ' एल्लास ' कहेला। ई भूमध्य सागर के उत्तर पूरब में स्थित द्वीपन के समूह ह। ई द्वीप सब ईसा से लगभग 4000 बरिस पहिले बस गइल रहे। ईसा पूर्व दू हजार बरिस पहिले तक इहाँ ईजिआई सभ्यता रहे। जहाँ का लोग के मिस्र, एशिया माइनर, भारत आदि से सम्बन्ध आसान रहे। ईसा से 1500 बरिस पहिले तक मिनाई प्रभाव में एकियाई जाति ग्रीस का सभ्यता के विकास भइल। माइसीनी, हीरो युग आ होमर युग एही काल के कहल जाला। कहल जाला कि ट्रोजन युद्ध, जवना के कथा लेके होमर आपन विश्व प्रसिद्ध काव्य ' इलियट आ ओडिसी ' लिखले रहलें। बाद में इहाँ के लोग मिस्र, तुर्की आ पच्छिमी यूरोप में जाके बस गइल।\nपच्छिम का सभ्यता, संस्कृति, दर्शन, विग्यान, कला, चिकित्सा आदि के उद्गम यूनान भा ग्रीस रहल बा। एशिया आ यूरोप का बीचे होखे के चलते एह दूनो महादेसन से एह द्वीप समूहन के व्यापारिक सम्बन्ध बहुत पहिले से रहल बा। समुद्रन से 115-120 किलोमीटर के आसपास के देस भा द्वीप समूह होखे के चलते बंदरगाह के सुविधा आ व्यापार के सहुलियत दूनो मिल जाए। इहाँ के लोग बढ़िया नाविको होखे। एह यूनान के अइसन भौगोलिक बनावट बा कि एकरा के तीन भाग में बाँटल जाला- उत्तरी यूनान, मध्यवर्ती यूनान आ दक्खिनी यूनान। सउँसे यूनान पर कबो एक राजा के राज नइखे रहल। इहाँ छोट-छोट नगर आ राज्य ( सिटी आ स्टेट ) के विकास भइल। काहे कि सउँसे यूनान अलग-अलग पहाड़ियन से भरल रहे का चलते आवागमन के दिखाईं बहुत कठिनाई वाला रहल बा। एकर कुल्ह नगर-राज्य सब एक-दोसरा से स्वतंत्र रहियो के एक-दोसरा से दुश्मनी राखत लड़त-झगड़त रहल बाड़ें।\nएह यूनानी प्रायद्वीप का कुल्ह राज्यन में सबसे महत्वपूर्ण राज्य तीने गो भइल - उत्तर में मकदुनिया (मेसीडोनिया) , बीच में आर्त्तिका आ दक्खिन में लाकोनिया। आर्त्तिका के राजधानी रहे एथेंस, जवन हमार जनम धरती रहे। सांची कहीं त ई एथेंसे यूनान के दार्शनिक, वैज्ञानिक, साहित्यिक, सांस्कृतिक, बौद्धिक आदि विकास के उद्गम वाला जगह रहे। जवना के चलते दुनिया में यूनान के नाम भइल। अपना जनता का बौद्धिकता आ स्वतंत्रता के पक्षधर लोकतांत्रिक राज्य एथेंस में एक से बढ़के एक दार्शनिक, चिंतक, चिकित्सक, वैज्ञानिक, साहित्यकार, कलाकार आदि पैदा भइलें। उहँवे पड़ोसी राज्य लाकोनिया के राजधानी स्पार्टा दार्शनिक, वैज्ञानिक, कलाकार आदि का जगे अपना शारीरिक पक्ष, शौर्य, वीर्य आ सैन्य शक्ति के से भरपूर पराक्रमी, योद्धा आ मेहनती जन समूह के लेके चर्चित रहे। स्पार्टा में एथेंस का लोकतंत्र के जगे अधिनायकवादी बेवस्था रहे। उहाँ के जनता स्वतंत्र ना होके शासन-शासक का नियंत्रण में रहे वाला रहे।\nछउवीं सदी ईसा पूर्व से चउथी सदी ईसा पूर्व के बीच का काल खंड में यूनान के सभ्यता, संस्कृति, कला, दर्शन, साहित्य, विग्यान आदि के विकास एथेंस का विकास से जानल गइल। पांचवी सदी ईसा पूर्व कई तरह के विघ्न-बाधा सब के बादो एथेंस अजब विकास कइलस। 490-480 ईसा पूर्व के बीच ईरान दू-दू बेर यूनान पर चढ़ाई कइलस। बाकिर दूनो बेर हारल। 480 ईसा पूर्व माराथोन का मैदान में भइल युद्ध में त ऊ अइसन हारल कि फेर दोबारा चढ़ाई करेके हिम्मत ना जुटा पवलस। चउथी सदी ईसा पूर्व में त मकदुनिया के सम्राट सिकन्दर ईराने के हराके यूनान साम्राज्य में मिला लिहलस। बाकिर जीत के बावजूद यूनान का जन- धन के अलावे बौद्धिक क्रिया-कलापन के बहुते क्षति भइल।'\nएह पर हम विनयी भाव से टोकत बोलनीं - '\nमकदुनिया (मेसीडोनिया) उहे नू जवन उत्तरी यूनान में पड़ेला आ रउरा एथेंस के पड़ोसी राज्य ह। जहाँ के सम्राट 359 ईसा पूर्व फिलिप द्वितीय रहस। जे यूनान का कई राज्यन के जीत लेले रहस आ कोरिंथ आ थीबीज सैनिक अड्डा बन गइल रहे। जिनका हत्या के बाद उनकर बेटा 335 ईसा पूर्व सिकन्दर सम्राट बनल आ बिखड़ल ग्रीस के एगो झंडा के नीचे कइलस। ऊ यूनान विजय के बाद फारस साम्राज्य का ओर बढ़ल। 300 ईसा पूर्व आधुनिक तुर्की के तट पर पहुंचल आ उहाँ का फारस के शाह दारा तृतीय के हरवलस। जवन तीन बेर फारस का सेना के हरा के मिस्र के ओर बढ़ल आ फेर लौट के ईरान (मेसोपोटामिया) जवन फारस के कब्जा में रहे, ओकरा के जीतत अपना से चालीस गुना बड़ साम्राज्यन के हरावत अफगानिस्तान होत पच्छिमी भारत के राजा परम शक्तिशाली पोरस से घनघोर लड़ाई लड़ल। लड़ाई में हार के बावजूद पोरस के अपने कुछ लोग सिकन्दर से मिलके छल पूर्वक सिकन्दर से मिले के बहाने पकड़वा दिहलस। बाकिर ओह घनघोर युद्ध में सिकन्दर आ ओकरा सेना के हिम्मत पस्त हो गइल रहे आ ऊ सब ओगे बढ़े आ लड़े से इंकार कर देले रहे। तब बहुत क्षति उठा चुकल अपना हतोत्साहित सेना के पस्त हिम्मत देख के सिकन्दर अपना के विश्व विजेता बनावे का सपना के ओही जा विराम देके वापस लौट गइल रहे। जवना के मृत्यु 323 ईसा पूर्व बेबीलोनिया में हो गइल रहे। सिकन्दर का मृत्यु के बाद फारस साम्राज्य जवन ओकरा कब्जा में आ गइल रहे, ओकरा के ओकर सेनापति सब आपुस में बाँट लेले रहे। आधुनिक अफगानिस्तान में केन्द्रीय शासक सेल्युकस एह में सबसे शक्तिशाली रहे। जवन अपना बेटी हेलेना के चन्द्रगुप्त मौर्य के देके वैवाहिक संधि के बहाने जान बचा के भागल रहे।'\nहमार बात सुनके मुस्कात सुकरात बोललें - 'अबहीं एथेंस से जुड़ल पहिले कुछ आउर बहुत महत्वपूर्ण तथ्य जाने के बा जवना से हमरा बारे में जाने में सहुलियत होई। फेर ऊ कहे लगलें - '460 ईसा पूर्व से 430 ईसा पूर्व तक लगातार तीस बरिस तक एथेंस में परिक्लेस (500 ईसा पूर्व-429 ईसा पूर्व) के शासन रहे। परिक्लेस जइसन सुयोग्य शासक का शासन काल में एथेंस के बौद्धिक, सांस्कृतिक, साहित्यिक, आर्थिक, राजनीतिक आदि हर क्षेत्र में अभूतपूर्व विकास भइल। ई काल एथेंस का इतिहास के सोनहुला काल रहे। एथेंस में एस्खिलुस जइसन नाटककार, पिंदार जइसन प्रगीतकार, हेरादोतुस जइसन इतिहासकार, हिपोक्राटेस जइसन चिकित्सक आदि ओही परिक्लेस युग के देन रहलें। ऊ हर क्षेत्र के प्रतिभाशाली आ प्रभावी विद्वान-विचारक के मान सम्मान देस आ सभका सहयोग आ सुझाव से राज्य कुशल नेतृत्व करस। जवना राज्य के शासक का आ ओकरा मंत्री का अपना देस के नागरिक के बारे में ई जानकारी होला कि कवन आदमी कवना काम के जोग बा। तब ऊ ओह आदमी के ओकरा योग्यता के लायक काम देके देस सेवा में जोड़ देला। काहेकि ईश्वर केहू के बेकामिल बना के ना भेजस। पेरिक्लेस एह दिसाईं बहुते सफल शासक सिद्ध भइलें।'\nसुकरात के विचार सुनके हमरा संस्कृत के एगो अस्लोक इयाद पड़ गइल आ हम बोलनीं - 'हमरो इहाँ संस्कृत में कहल गइल -\n' अमंत्रमक्षरं नास्ति नास्ति मूलं वनौषधम्।\nअयोग्यो पुरुषो नास्ति योजकस्तत्र दुर्लभ:।।'\nमतलब, कवनो अइसन अक्षर नइखे जवन मंत्र ना हो सके, कवनो अइसन वन नइखे जवन औषधि के ना होखे, कवनो अइसन मनुष्य नइखे जे योग्य ना होखे। संसार में एह सबका योग्यता के पहचान के सही काम आ दिसा में जोड़े वाला के कमी बा।'\nहमार बात सुनके के सुकरात का मुँह से निकलल- 'वाह! अद्भुत। 'एकरा बाद ऊ आगे बतवलें - शासक पेरिक्लेस हमरा के बहुत मानस। कवनो मुद्दा पर असहमति भइला पर ओकर कारन जाने आ ओकरा पर संवाद करके हल निकाले के प्रयास करस। लोकतांत्रिक मूल्यन के आदर देत सही दिसा में काम करे खातिर शासन तंत्र के प्रेरित करस। बाकिर 430 ईसा पूर्व आवत-आवत परिक्लेस उम्र का हिसाब से बूढ़ आ कमजोर हो गइल रहलें। उनकर प्रतिद्वंद्वी उनका खिलाफ तरह तरह के साजिश करत रहस। दुर्योग से पेरिक्लेस के शासन काल समाप्त होखे का एक साल पहिले 431 ईसा पूर्व पराक्रमी, शौर्य आ सैन्य शक्ति सम्पन्न स्पार्टा बौद्धिक विकास का चरम शिखर पर पहुँचल एथेंस पर आक्रमण कर दिहलस। स्पार्टा के हर तरह से बलशाली भइला के बावजूद हमार बौद्धिक सम्पन्न लोकतांत्रिक देस एथेंस 27 बरिस तक लड़त रहल। एही बीच 429 ईसा पूर्व परिक्लेस के उत्तराधिकारी के रूप में महामूर्ख, अहंकारी क्लीयोन गद्दी सम्हरलस। ऊ बहुत कान के कच्चा आ कपटी व्यक्ति रहे। एकरा बावजूद एथेंस के कुल्ह शासन तंत्र परिक्लेस के बाद ओकरा नेतृत्व में पूरे छब्बीस बरिस तक लड़ाई लड़त रहल। एह पेलोपोन्नेसिया के युद्ध में एथेंस 27 साल डटल रहल। बाकिर स्पार्टा के सैन्य शक्ति आ शौर्य-पराक्रम के आगे 404 ईसा पूर्व एथेंस अइसन हारल कि पूरा तरह से टूट गइल। एकरा बावजूद ओकर बौद्धिक, सांस्कृतिक आ दार्शनिक उपलब्धि अपना ऊँचाई पर जस के तस बनल रहल आ धीरे धीरे संसार का कालजयी संस्कृतियन के अंग बन गइल।\nएह संकट आ दुर्दिन के दौर में क्लीयोन जइसन अहंकारी, कपटी, धूर्त, डाही प्रवृत्ति वाला अयोग्य शासक के मिलला से ओकरा इर्द-गिर्द चापलूस लोगन के जमावड़ा बढ़े लागल। ऊ सब कान के कच्चा क्लीयोन के देस भक्त बौद्धिक जन के खिलाफ कान भरे लागल। धीरे-धीरे लोकतांत्रिक व्यवस्था कमजोर होखे लागल। कहे भर के लोकतंत्र नजर आवे लागल। क्लीयोन जइसन मूर्ख अहंकारी शासक अपने आप के भगवान समुझे लागल। फेर हम एह विचार आ बेवस्था के देस आ समस्त मानव जाति खातिर खतरनाक मान के एकरा खिलाफ देस का नवयुवकन के प्रेरित कइल प्रारंभ कइनीं। ई बात सोरह आना सही बा कि जब कवनो अयोग्य, अहंकारी, धूर्त, कपटी आ डाही प्रवृत्ति के व्यक्ति शासन सत्ता भा कवनो छोट-बड़ आधिकारिक पद पर आसीन होला त एक त ओकरा केहू पर जल्दी विस्वास ना होखे। दोसरे ऊ अपना इर्द-गिर्द अपना से योग्य व्यक्ति के पसन्द ना करे आ तीसरे कुल्ह लोग के कवनो ना कवनो तरीका से तंग करत रहेला। एह से ऊ हमरा अइसन आदमी का पीछे हाथ धोके पड़ गइल आ हमहूं देस आ मानव मात्र के हित में आपन सक्रियता बढ़ा देनीं।'\nअइसहूं जब हम बच्चा रहीं त हमार बाबूजी हमरा भीतर पढ़े आ बहुत कुछ जाने-सीखे के ललक देख के हमरा के पड़ोस के शिक्षक क्रीटो के लगे पढ़े खातिर भेजनीं। तबे से हम हर व्यक्ति, शिक्षक आदि से तरह-तरह प्रश्न कइल करीं। हमार सवाल ढोंगी विद्वानन के फेरा में डाल देवे। बतकही सुन के संघतिया सब आउर प्रेरित करे लोग। हमरा सेयान भइला के बादो हमार ई अभियान जारी रहल। हमरा सवालन के मुख्य विषय रहत रहे - ईश्वर, सृष्टि, धर्म, राजा, राजधर्म, प्रजाधर्म, प्रशासन आदि। लोग बात करे से कतराए। एक ईश्वर के मानेवाला हम नाना प्रकार के देवी-देवता का पूजा पाठ में विस्वास ना करीं। देस भक्ति आ देस सेवा खातिर सबके प्रेरित करीं। हमार ई विचार अटल बा कि देस व्यक्ति आ राजा से बढ़के होला। राजा प्रशासक ह ईश्वर ना ह। ऊ तबहीं तक अच्छा बा जब तक देस का जनता के ईमानदारी से सेवा करऽता।'\nहम आगे बात बढ़ावत कहनीं कि जहाँ तक हमरा जानकारी बा जे 'रउरा के सउँसे यूरोप आचार शास्त्र में उपयोगितावाद के संस्थापक मानेला। रउरा धइल-धराऊं अनुपयोगी रहन-सहन, आचार-विचार आ तौर-तरीका के विरोधी रहीं। रूढ़िवादी आ परम्परा का रूप के अप्रासंगिक चीजन के अपनावे-ढोये वाला लोग रउरा से चिढ़त रहे। बुद्धि आ तर्क के अलावे कवनो बाहरी सत्ता के आदेश माने के रउरा पक्षधर ना रहीं। रउरा विचार में भावना खातिर कवनो खास जगह ना रहे। रउरा आत्मदीपो भव के प्रचारक रहीं। राउर साफ-साफ मत रहे कि जरूरी नइखे कि केहू उमिर में बड़ बा त ऊ सब बात सहिए कहऽता आ ओकर सब बात मानले जाए। रउरा नवकी पीढ़ी के हमेसा प्रेरित करत रहीं कि बिना परिणाम के चिंता कइले आ बगैर परिवार-परिवेश के फिकिर कइले एकनिष्ठ भाव से ग्यान आ सत्य के अनुसंधान करत रहे के बा। एकरा में कवनो समझौता आ गिरावट के बात ना होखे। रउरा अनुसार शिव मतलब कल्याणकारी उहे बा जवन उपयोगी बा। रउरा सत्ता विषयक अवज्ञा का सीमा में आदमिए ना देवतो आवत रहलें। धर्म आदि जवन कुछ तर्क का कसउटी पर खरा ना उतरे ऊ रउरा नजर में मान्य ना रहे। ईश्वर में आस्था के बावजूद ईश्वरीय विधि विधान के बारे में राउर नजरिया अज्ञेयवादी रहे। जीवन भर लोकतांत्रिक आजादी के उपभोग करे का बादो रउरा लोकतंत्र का कमी आ कमजोरी के आलोचना करे से हिचकत ना रहीं।'\nअपना विचार, सिद्धांत आ दर्शन के बारे में हमरा मुँह से ई कुल्ह बात सुनके सुकरात हठात् बोललें - 'बिल्कुल, ई सब कुछ सही बा। हम सही ग्यान के जरिए जनता के जीवन स्तर सुधारे खातिर आजीवन लागल रहनीं। हम धर्म का संस्थागत रूप के जगे सैद्धांतिक पक्ष के माने पर जोर दिहीं। सही आ उपयोगी ग्यान त सभका खातिर संभव होला, बशर्ते ओकरा खातिर ठोस आ ठीक ढ़ंग से प्रयत्न होखे के चाहीं। कवनो विचार, सिद्धांत भा दर्शन के कई बार आ कई तरह से परखला के बादे ओकरा सच्चाई तक पहुँचल जा सकेला। एह संसार में ग्यान से पवित्र चीज दोसर कुछऊ ना हो सके। एह संसार में सबसे बड़ अग्यानी ऊ ह जेकरा अपना अग्यानपन के बोध नइखे। सबसे बड़ ग्यानी उहे ह जेकरा अपना अग्यानपन के भान बा आ ओकरा के दूर करे खातिर प्रयासरत बा। एह देह के नास हो जाई। आत्मा अमर बा। एह से आत्मा के सब गुन से सम्पन्न बनावे के चाहीं। बुद्धि सबसे बड़ सद्गुन ह। बुद्धिमान आदमी हर परिस्थिति में संतुलित रहेला। बुद्धिमान अपने ना अनको अनुभव से लाभ उठा लेवेला आ मूर्ख अपनो अनुभव से लाभ ना उठावे।सुशिक्षित व्यक्ति उचित-अनुचित के विचार कर सकेला।'\nहम उनका से पूछनीं कि रउरा आपन गुरु केकरा के मानेनीं। एह पर कहलें कि 'हम आपन गुरु मूर्ख लोग के बनवनीं। हम मूर्ख लोग पर अक्सर विचार करत रहनीं कि आखिर दुनिया एह लोग के मूर्ख काहे मानेला भा बनावेला। मूर्ख लोग का ओह कमी के अपना अन्दर खोजत रहल बानी। कुछऊ कमजोरी नजर अइला पर ओकरा के दूर करत रहल बानी।'\nसुकरात आगे बोलत गइलन - 'एह दुनिया में हर चीज के दू गो पहलू होला। जे नीमन भा गुन देखे के चाहेला ओकरा नीमने आ खाली गुने देखाई देवेला। बाकिर जेकरा बाउर भा अवगुन देखे के आदत बा ऊ अच्छाइयो का बीच से बाउर भा अवगुन के निकाल लेवेला। फरक खाली नजरिया के होला। जइसे केहू का चन्द्रमा भा दीआ से फइलत अँजोर देखाई देवेला त उहँवे केहू के नजर चन्द्रमा के दाग आ दीआ का नीचे के अंधकारे पर होला।'\nहम उनका से एगो सवाल कइनीं कि 'रउरा कवनो ग्रंथ काहे ना लिखनीं ?' एह पर ऊ बेबाकी से जबाब दिहलें कि ' एक त हम हवा-हवाई बात कहे आ सुने के तरजीह ना देनीं। आपन मौलिक शिक्षा अपना आचरन से उपदेश के रूप में दिहनीं। अपना निजी परिवार के चिंता ना करके जीवन भर एथेंस का नौजवानन के शिक्षित करे आ सुधारे में लगा दिहनीं। अपना पत्नी आ परिवार का अपेक्षा के अनुरूप ध्यान ना दे पावे का चलते पत्नी आ परिवार का कोप के भाजन बने के पड़त रहे। बाकिर हमरा खातिर त सउँसे एथेंस परिवार रहे। हम खूब सुबह घर से निकल जाईं आ एथेंस का सड़क पर भा बीच चौराहा पर नौजवानन के बीच संवाद के माध्यम से आपन विचार व्यक्त करत रहीं। ग्रंथ लिखे के अवकाश कहाँ रहे। समाज आ देस का हित में कम से कम समय में उपयोगी विचार के प्रसार खातिर सम्पर्क-संवाद से अधिका प्रभावी दोसर कवनो माध्यम ना हो सके। सवाल-जबाब का तरीका से राखल बात अधिका असरदार होला। एकरा में अध्यापक आ अध्येता दूनो सहभागी होलें। हम एह शैली के प्रभाव देखले बानी। हम एही संवाद आ सवाल-जबाब का जरिए अपना शिष्यन के भीतर मातृभासा प्रेम, यूनानी कवितन के व्याख्या, गणित, ज्यामिति आ खगोल विज्ञान के बारे में भी विमर्श कर लेत रहीं। एकरे माध्यम से हम एथेंस का जवानन के बीच बौद्धिक साहस आ बौद्धिक आजादी के भरपूर भावना भरले बानी। व्यक्ति, समाज आ शासन तंत्र के देखावटी-बनावटी ढ़कोसला, आडम्बर, रूढ़िवादी अनुपयोगी सोच, राजनेतन के दूरंगी नीति आ आचरन के आलोचना के असर धीरे-धीरे नवकी पीढ़ी पर करे लागल रहे। जवन अकर्मण्य यथास्थितिवादी रूढ़िवादी विचारक आ निरंकुश सत्ता के सहायक बुद्धिजीवियन के ग्राह्य ना रहे। नवही पीढ़ी के साथ बढ़त संवाद से रूढ़िवादी समाज आ सरकार का अपना बनल-बनावल संघटन पर खतरा महसूस होखे लागल।'\nएह पर हम उनका से पूछनीं - 'त का एही वजह से रउरा पर तीन गो आरोप - ईश्वर के ना माने मतलब नास्तिक होखे, राष्ट्रीय देवता के जगे कल्पित विचित्र अति लौकिक जीवन देवता के प्रतिष्ठित करे आ राज्य के नवही वर्ग के वैचारिक आ बौद्धिक स्तर पर भ्रष्ट बनावे आ शासन बेवस्था के खिलाफ भड़कावे के आरोप लगावल गइल रहे?\nहमरा एह सवाल के सुनके ऊ गम्भीर होके जबाब दिहलें - 'बिल्कुल। एह तीनो आरोप के लेके हमरा पर मुकदमा चलल। समाज आ सरकार के ओर से वकील राखे के प्रस्ताव दिहल गइल। तब हम इंकार करत साफ-साफ बोलनीं कि एगो व्यावसायिक वकील अदालत में पुरुषत्व के व्यक्त ना कर सके। हमरा पास जवन कुछ रहे ऊ सब एथेंस के नागरिक का सेवा में लगा दिहनीं। हमरा एह जीवन के उद्देश्य अपना नागरिक के सुखी, शिक्षित, सुसंस्कृत, मर्यादित आ वैचारिक स्तर पर साहसिक आ स्वतंत्र बनावल बा। ओकरा भीतर वास्तविक लोकतांत्रिक जीवन मूल्य के प्रति कर्तव्य भावना भरल बा। अपना के शासन सत्ता में बनाके राखे का उद्देश्य से राजनेतन के द्वारा तरह-तरह के लोभ-लालच आ आश्वासन दे-देखा के काहिल-जाहिल बनावे का साजिश से जनता के सावधान कइल बा। ई काम हम परमात्मा के आदेश से अपना कर्तव्य के रूप में कइले बानी। परमात्मा का एह काम के अपना निजी काम से अधिक महत्व देले बानी। जदि रउरा सभे हमरा के एह शर्त पर छोड़ब कि हम सत्य के खोज छोड़ दीं त रउरा सभे के धन्यवाद कहत हम इहे कहब कि हम परमात्मा का ओह आदेश के पालन करत अपना कार्य के अंतिम सांस ले ना छोड़ सकीं। रउरा सभे त सत्य के खोज आ आत्मा के उत्तम बनावे का प्रयास के बदले सम्पत्ति आ झूठ सम्मान के ओर अधिका ध्यान दिहिले। रउरा सभे का अपना एह कुकृत्य के ना त भान बा आ ना लाज बा। हमार ई संबोधन न्यायाधीश लोग का नागवार गुजरल। 501 न्यायाधीशन में से 280 न्यायाधीश हमरा खिलाफ रहलें जे हमरा के एक महिना बाद जेल में जहर के प्याला पिलाके मृत्यु देवे के सजा सुनवलें। हम एक महिना कैद में रहनीं आ जेलों में कैदी सबके बीच आपन संवाद जारी रखनीं।\nजेल के जेलर, प्लेटो, जेनोफर सहित कई गो शिष्य सब, बेटा क्रीटो आदि सभे जेल से भाग जाए के सलाह दिहलें। बाकिर हमार आत्मा एकरा खातिर तइयार ना भइल। हम सबके समुझावत कहनीं कि ई देह नाशवान बा आ आत्मा अमर। एह आत्मा के केहू कुछ ना बिगाड़ सके। एह नाशवान देह खातिर भागल उचित ना होई। हम कवनो अपराध नइखीं कइले। अपराध अग्यानी लोग का बुझाता। जेल से भागल अपराध होई। ई दुनिया कबो एक विचार भा सिद्धांत का परिधि में ना बन्हा सके। मानव मस्तिष्क के एगो सीमा बा। दुनिया के जाने-समुझे खातिर अन्दर के संकुचित विचार आ अंधकार हटावे के चाहीं। मनुष्य ई देह भर ना ह एकरा में सजग आ चेतन आत्मा निवास करेला। एह से हम सबका आत्मा अनुसंधान के ओर बढ़े के चाहीं। हम सब खातिर अपना जीवन में सत्य, न्याय आ ईमानदारी के अवलंबन करेके चाहीं।'\n'मृत्यु का पहिले राउर कवन जरूरी काम छूट गइल रहे?' हमरा एह सवाल पर ऊ बतवलें कि 'हम एस्क्रूबस से एगो मुर्गा उधार लेले रहीं। ओही कर्ज के चुकावे के निहोरा अपना बेटा क्रीटो से कइनीं। मृत्यु के आखिरी छन तक हमार कैदियन के बीच यथावत संवाद जारी रहल। नौजवान सब हमार विचारोत्तेजक बात ध्यान से सुनत रहलें। जहिया जहर के प्याला पीये खातिर सामने रखाइल ओह दिन एथेंस में धार्मिक उत्सव मनावल जात रहे। जहर के प्याला पीये खातिर उठावते हमार पत्नी जैन्थआइप, बेटा क्रीटो, शिष्य प्लेटो आदि फूट फूट के रोवे लगलें। हम सबके प्रेम से समझावत जहर के प्याला इत्मिनान से पीअत आपन संवाद जारी रखीं। धीरे-धीरे हमार देह आ दिमाग शांत आ शिथिल होत चल गइल। तब हमार उमिर एकहत्तर साल के रहे। ई घटना 399 ईसा पूर्व के ह।


टटका खबर, 17 फरवरी 2017, शुक – टटका खबर\n(शनिचर सबेरे 10 बजे के अपडेट)\nघन कुहा आ खराब मौसम का चलते पूर्वोत्तर रेलवे के गाडी संख्या 15204 लखनऊ जं.-बरौनी एक्सप्रेस 24 फरवरी आ3मार्च के, अउर गाडी संख्या 15205 लखनऊ जं.-जबलपुर एक्सप्रेस 22 फरवरी आ 1 मार्च का दिने ना चलावल जइहें स.\nसोनभद्र जिला के शक्तिनगर इलाके में पीडब्लूडी मोड़ का नियरा एगो नाला में बियफे का भोर में एगो अधेड़ के लाश पड़ल मिलल. बाद मे लाश के पहचान शक्तिनगर के एगो निजी स्कूल में सुरक्षाकर्मी का रुप में भइल जे काम का बाद बाजार करे गइल रहे आ लवटल ना.\nतमिलनाडु विधानसभा में मुख्यमंत्री इके पलानीस्वामी के बहुमत साबित करे वाला प्रस्ताव के विपक्षी द्रमुक आ कांग्रेसी विधायक खिलाफ रहीहें.\nदेवरिया जिला का गौरीबाजार इलाका में गौरीबुजुर्ग गाँव का नियरा खेत में सरसों सोहत मेहरारू का उपर बिजली के तार टूट के गिर पड़ल जवना करंट से ओकर मौत हो गइल.\nसेनाध्यक्ष जनरल बिपिन रावत के बयान के आलोचना करत कांग्रेस जम्मू-कश्मीर में सेना प ढेला पत्थर चलावे वाला बदमाशन के समर्थन कइले बियाय एह चलते भाजपा के लोग कांग्रेस के आलोचना करत बा. सेनाध्यक्ष के कहना रहल कि जेही आतंकियन के खिलाफ चलावल जात सैनिक अभियान में बाधा डाली भा सेना प ढेला मारी करी ओकरो के आतंकी मानल जाई आ ओकनियो से वइसने बेवहार कइल जाई.\nसुप्रीम कोर्ट में आजु पाँच गो नया न्‍यायाधीशन के किराया धरावल गइल. एह लोग के मिला के अब सुप्रीम कोर्ट में 28 गो न्‍यायाधीश हो गइलें. आजु किरिया लेबे वाला न्‍यायाधीशन में शामिल बाड़ें न्‍यायमूर्ति संजय किशन कौल, नवीन सिन्‍हा, मोहन एम शांतानगोदर, दीपक गुप्‍ता आ एस अब्‍दुल नजीर. एह लोगन के किरिया घरावे के काम चीफ जस्टिस जे एस खेहर जो कइनी.\nयूपी में होखत विधानसभा चुनाव के तिसरका दौर में 12 जिलन के 69 सीटन के चुनाव ला प्रचार करे के काम आजु साँझ से बन्द हो गइल. एह दौर के वोटिंग 19 फरवरी के होखी. एह दिन मुख्यमंत्री अखिलेश यादव के जिला इटावा, प्रदेश के राजधानी लखनऊ आ उद्योग नगरी कानपुर शामिल रही वोटिंग करे में.\nगोरखपुर के बडहलगंज इलाका के खडेसरी गाँव के एगो साठ बरीस के उमिरगर किसान अपना खेतो जात रहलन जब गाँवका नियरे सड़क पार करत घरी एगो ट्रक उनुका के धक्का मारत भाग निकलल. उनुका के तुरते अस्पाल चहुँपावल गइल तबले उनुकर मौत हो गइल रहुवे.\nभदोही के औराई इलाका में भइल एगो सड़क हादसा में मोटरसाइकिल सवार एगो मेहरारू आ बच्ची के मौत हो गइल आ चलावत आदमी घवाहिल हो गइल. बतावल जात बा कि ज्ञानपुर कोतवाली के खरगपुर गांव के ई आदमी मिर्जापुर से लवटत रहलन जब नेशनल हाईवे प माधोपुर का लगे उनुका मोटरसाइकिल के एगो आटो धक्का मार दिहलसि. ई लोग नीचे गिरल आ पीछे से आवत एगो टैंकर माहरारू आ बच्ची के कचारत निकल गइल.\nबस्ती जिला मुख्यालय का नियरा अहमट में कुआनो नदी प बनल सई बरीस पुरान पुल आजु भोरे भस गइल आ एगो ट्रक नीचे नदी मे गिर गइल. संजोग नीमन गहल कि केहू के मौत ना भइल. खलासी जरुरे तनी घवाहिल हो गइल.\nडुमरियागंज विधानसभा सीट के सहियापुर में काल्हु राति प्रचार सभा में केंद्रीय पर्यटन मंत्री महेश शर्मा कहलन कि यूपी में सरकार बलला प गोकशी प पूरा तरह से रोक लगा दीहल जाई.\nछपरा- सोनपुर रेल खंड के देवरिया हाल्ट टीसन का नियरा सोनपुर से छपरा जात एगो सवारी गाड़ी से एगो नवही नीचे गिर गइल आ ओकर मौत हो गइल.\nसारण जिला के तरैया इलाका के माधोपुर गांव जमीन ले के भइल झगड़ा में काल्हु देर रात एगो मरद मेहरारू के गोली मार के जान ले लीहल गइल.\nयूपी के मुख्यमंत्री अखिलेश यादव आजु एगो सभा में बोलत मान लिहलन कि राज्य में भाजपा के जीते से रोके ला मजबूरी में कांग्रेस से गठजोड़ करे के पड़ल.\nरिजर्व बैंक के गवर्नर उर्जित पटेल के कहना बा कि पांच सौ अउर एक हजार रूप्या के नोट बंद भइला से उपजल हालात से उबर के देश जल्दिये आर्थिक बढ़ोतरी का राह प चल निकली.\nTags: गोरखपुर, चुनाव, छपरा, तमिलनाडु, देवरिया, पूर्वोत्तर रेलवे, बस्ती, भदोही, रिजर्व बैंक, सारण, सुप्रीम कोर्ट, सेनाध्यक्ष जनरल बिपिन रावत, सोनभद्र


खबर एक नजर में (23 जून 2011) – टटका खबर\nहत्यारोपी डाक्टर सचान के जान गइल\nलखनऊ के दू दू गो सीएमओ के हत्या करवावे का आरोप में जेल में बन्द डा॰ वाई॰ एस॰ सचान के काल्हु जान चल गइल. कइसे, काहे पर सवाल उठावल जा रहल बा. पुलिस के कहना बा कि ऊ खुदकुशी कर लिहले. भाजपा माँग कइले बिया कि एह मामिला के जाँच सीबीआई से करावल जाव. स्वास्थ्य सेवा में हो रहल बड़हन घोटाला के पर्दाफाश ना हो पावे एह चलते डा॰सचान के मार देबे के आरोप लगावल जा रहल बा. डा॰ सचान के मौत का बाद अब पिछला दुनु सीएमओ के हत्या के राजफाश अब कबहू ना हो पाई.\nसचान के पोस्टमार्टम से मामिला अझुराइल\nजेल में बन्द डा॰ सचान के लाश के पोस्टमार्टम आजु सबेरे भइल जवना में बतलावल जात बा कि सचान का देह पर छह जगहा चोंट के गंभीर निशान बा आ उनुकर मौत देह से बहुत खून निकल गइला का चलते भइल रहे. पहिले पुलिस का तरफ से कहल गइल रहे कि सचान अपना बेल्ट से फाँसी लगा लिहले जवन कि सुनही में झूठ लागत रहे. सरकार जेल अधीक्षक समेत पाँच लोग के निलम्बित कर दिहले बिया. विरोधी दल मामिला के सीबीआई जाँच करावे के माँग करत बाड़न. कहल जा रहल बा कि स्वास्थ्य योजना में तीन हजार करोड़ के घोटाला भइल बा. तय बा कि अतना बड़हन घोटाला में सरकार के मंत्रियन का साथे बहुते डाक्टरो लोग शामिल रहल होई. शायद एही चलते तीन तीन गो डाक्टरन के हत्या का बादो यूपी आईएमए आ पीएमएस चुप्पी लगा के बइठल बा लोग. कहीं कवनो खबर नइखे आवत जवना से कि पता चलो कि ऊ लोग एह मामिला से दुखी बा भा जाँच करवावल चाहत बा.\nमानवाधिकार आयोग के रिपोर्ट राहुल गाँधी के झूठ खोल दिहलसि\nराहुल गाँधी आरोप लगवले रहले कि भट्टा परसौल में औरतन का साथे बदसलूकी भइल रहे बाकिर राष्ट्रीय मानवाधिकार आयोग अपना जाँच का बाद कहले बा कि अइसनका कवनो बदसलूकी ना भइल रहे. निघासन थाना में लड़िकी का साथे बलात्कारो के बात आयोग झूठ बतवले बा. अब कांग्रेस के लोग मामिला के कवनो पदासीन न्यायाधीश से जाँच करवावे के माँग करत बाड़े.\nलोकपाल बिल पर एक राय ना बन पावल\nकाल्हु सरकार आ सिविल सोसाइटी का बीच लोकपाल बिल के मसविदा तइयार करावे खातिर भइल आखिरिओ बईठका में कवनो एक राय ना बन सकल. सरकार कवनो सूरत में प्रधानमंत्री, न्यायापालिका, आ सांसदन के लोकपाल का निगरानी में देबे के तइयार नइखे. जबकि सिविल सोसाइटी के लोग एह खातिर अड़ल बा. अब अन्ना हजारे १६ अगस्त से फेर आपन आन्दोलन शुरु करे जा रहल बाड़े. कहले कि उनुका अपना जान के कवनो डर नइखे. आगे नाथ ना पाछा पगहा. उनुका कवनो बात के चिन्ता नइखे. बाबा रामदेव के समर्थकन से कहल गइल बा कि अन्ना के आन्दोलन में पूरा सहयोग देव लोग.\nफेर लागल यूपी में सिपाहियन पर बलात्कार के आरोप\nउत्तर प्रदेश में एने लगातार कुच ना कुछ अइसन हो जा रहल बा कि संदेह होखे लागत बा कि एहिजा कानून के राज चलत बा कि थाना पुलिस प्रशासन के मनमर्जी. अतवार का रात घोसी थाना के पिढ़वल रोड पर एगो ढाबा में अपना रिश्तेदारन का साथे खाना खाये गइल औरत का साथे होटल मालिक सिपाहियन का साथे बलात्कार कइलसि. संगे आइल रिश्तेदारन के पुलिस मार पीट के भगा दिहलसि. एसपी के कहना बा कि औरत के मेडिकल जाँच करावल जा रहल बा आ दुनु सिपाहियन के चिन्हे के कोशिश हो रहल बा. आरोप सही मिलला पर कार्रवाई जरुर होखी.\nभोजपुरी मेधा के सम्मानित करीहें मनोज तिवारी\nभोजपुरी सितारा मनोज तिवारी अब अपना संस्था “लक्ष्य” का मार्फत भोजपुरी मेधा के सम्मानित करे के योजना बनावत बाड़े. शुरुआत करीहें बलिया के होनहारन के सम्मान से जवन बैरिया में आयोजित कइल जाई. साथ ही ऊ के बनी सुपर स्टार नाम के कार्यक्रम चलावे के योजना बना रहल बाड़न.\nदिग्विजय सिंह स्टेपनी हउवन\nभाजपा में वापिस लवटल उमा भारती काल्हु पत्रकारन से बतियावत कहली कि दिग्विजय सिंह के यूपी में कवनो खास महत्व नइखे. ऊ राहुल के स्टेपनी भर हउवन. कहली कि भाग्य का फेरा ह कि ऊ हारे खातिर हमरा सामने आ पड़ जालन. साल २००३ में मुख्यमंत्री रहत हमरा से हरले. बिहार में ऊ संप्रग प्रभारी रहले हम भाजपा के. आ अब यूपी में ऊ कांग्रेस के प्रभारी बाड़न आ हम भाजपा के. कहली कि मंदिर आ हिन्दुत्व भाजपा के आस्था ह बाकिर अगिला चुनाव भ्रष्टाचार आ कानून अव्यवस्था का नाम पर लड़ल जाई. कहली कि मायावती के एह बात के जबाब देबे के पड़ी कि केन्द्र से कतना धन मिलल आ ओकरा के कहाँ इस्तेमाल कइल गइल.\nनीतीश का प्रस्ताव से केन्द्र परेशान\nबिहार में विधायक निधि खतम कर चुकल नीतीश कुमार अब केन्द्र से कहले बाड़न कि सांसद निधि के इस्तेमाल के केन्द्र खुद देखो. बिहार सरकार का लगे अधिकारियन के कमी बा आ ऊ केन्द्रीय योजना के देखभाल ना कर सकसु. एह प्रस्ताव से केन्द्र परेशान बा काहे कि ऊ कवनो एगो योजना खातिर कर्मचारियन के कैडर खड़ा कइल नइखे चाहत. अब नीतीश सरकार से विकास का नाम पर मान जाये के कहल जा रहल बा काहे कि सांसद निधि से हर साल राज्य के २८० करोड़ रुपिया मिले वाला बा.\nमहिला आरक्षण पर सर्वदलीय बईठका बेनतीजा\nकाल्हु दिल्ली में बोलावल सर्वदलीय बईठका में महिला आरक्षण पर कवनो एक राय ना बन सकल. मुलायम के पार्टी सपा आ मायावती के पार्टी बसपा एह बईठका में शामिले ना भइल. राजद आ जदयू बईठका में शामिल त भइले बाकिर आपन पुरनके राय दोहरवले कि महिला कोटा में पिछड़ा वर्ग खातिर अलग से कोटा दिहल जाव. अब एह बात पर दुबारा सर्वदलीय बइठक बोलावल जाई. तीन जुलाई के लोक पाल बिल पर विचार करे खातिर सर्वदलीय बईठक बोलावल गइल बा. ओकरो कवनो नतीजा नइखे निकले वाला. काहे कि जब पहिले से तय होखी कि बतिया पंचे के रही बाकिर खूंटवा रहिये पर रही त दोसर का हो सकेला.\nपहिला टेस्ट में हार जीत का बीच १९५ रन भा सात विकेट\nवेस्ट इंडीज का साथ हो रहल पहिलका टेस्ट मैच में भारत तिसरका दिने २५२ रन बना के आउट हो गइल. एहसे पहिले अपना पहिलका इनिंग्स में भारत २४६ रन आ वेस्ट इंडीज १७३ रन बनवले रहे. काल्हु तिसरका दिने खेल खतम होखे तक वेस्ट इंडीज तीन विकेट का नुकसान पर १३१ रन बना लिहले रहुवे आ अब ओकरा जीत खातिर १९५ रन बनावल बाकी बा जवन तनी मुश्किल लागत बा. भारत के जीत खातिर सात गो विकेट अउरी चटकावे के बा जवन पिच देखत संभव बुझात बा. काल्हु भारत का पारी में राहुल द्रविड़ फेर शतक बना के भारत के हालत ठीक बना दिहले. भारत के २५२ रन में राहुल ११२ रन बनवले.


भोजपुरी फिल्मन के सबले बड़हन सर्वे में रवि किशन के सर्वश्रेष्ठ अभिनेता मानल गइल – Anjoria\nNovember 12, 2010 OmPrakash Singh फिल्म, मनोरंजन 0\nभोजपुरी सिनेमा के सदाबहार सुपर स्टार रवि किशन एक बार फेर साबित कर दिहले कि लोकप्रियता आ अभिनय का मामिला में उनकर केहू सानी नइखे. देश के एगो बड़हन मीडिया समूह दि संडे इन्डियन आ रिसर्च कंपनी आई.सी.एम.आर. दू महीना ले चलल एगो सर्वे का बाद रवि किशन के समीक्षकन आ बुद्धिजीवियन का नज़र में अव्वल नंबर पर रखले बा.\nबियफे का दिने इंडिया न्यूज़ टीवी चैनल एह पूरा सर्वे पर रवि किशन का साथ दू घंटा के लाइव टेलेकास्ट कइलस जवना में भोजपुरी फिल्मन के वर्तमान, भविष्य का साथे साथ अश्लीलते पर चरचा कइल गइल. रवि किशन साफ कहलन कि उनका फिल्मन में अश्लीलता दोसरा लोगन का मुकाबिले हमेशा से कम रहत आइल बा. आ जब कबो रहबो करेला त ऊ कहानी का मांग आ दर्शकन के नज़रिया के ध्यान में राखत राखल जाले.\nएही सर्वे का आधार पर रिंकू घोष के सर्वश्रेष्ठ अभिनेत्री के खिताब दिहल गइल. रवि किशन अभिनीत आ हैरी फ़र्नान्डिस निर्देशित फिल्म “भूमिपुत्र” के साल २००९ के सर्वश्रेष्ठ फिल्म आँकल गइल. उल्लेखनीय बा कि देश का कोना कोना से हजारन भोजपुरिया दर्शकन का राय का आधार पर एह सर्वे के पूरा कइल गइल. भोजपुरी फिल्म अवार्ड में लगातार पांच बार बेस्ट अभिनेता का पुरस्कार पा चुकल रवि किशन के अबले एकसौ से बेसी सम्मान आ पुरस्कार मिल चुकल बा.\nलाइव टेलीकास्ट का दौरान रवि किशन वादा कइलन कि ऊ अपना प्रोडक्शन हॉउस से “पा” आ “ब्लेक” जइसन फिल्मन के निर्माण का बारे में सोचत बाड़े. इहो उम्मीद जतवलन कि महानायक अमिताभ बच्चन के ऊ एक बेर फेर से भोजपुरी फिल्म में ले अइहें. दि संडे इन्डियन के सम्पादक ओंकारेश्वर पाण्डेय एह सर्वे के सफल बनावे खातिर भोजपुरिया दर्शकन के आ अपना टीम के बधाई दिहलन आ कहलन कि सर्वे के विस्तृत रूप उनका पत्रिका के अगिला अंक में प्रकाशित कइल जाई.\nदू घंटा के मेगा लाइव शो में रवि किशन एहू बात से इनकार कइलन कि ऊ भोजपुरी का तुलना में हिंदी फिल्मन का ओरि बेसी धेयान दे रहल बाड़न. रविकिशन कहलन कि दस साल में सौ से अधिका भोजपुरी फिल्मन में अभिनय खुदे देखावत बा कि ऊ भोजपुरी सिनेमा खातिर कतना समर्पित बाड़न. कहलन कि भोजपुरी से ऊ कबहियो गद्दारी ना करीहन काहे कि भोजपुरी उनका माँ बाबूजी के भाषा हऽ.


सुदीप पाण्डेय एके साथ चार गो फिलिम साईन कइलन. – Anjoria\nसिनेमा भोजपुरी के एन्ग्री यंगमैन सुदीप पाण्डेय छोट बड़ सगरी निर्मातन संगे बेझिझक काम करेले. ऊ केहू के नाराज कइल ना चाहसु. पिछला दिने सुदीप एके साथ चार गो फिलिम साइन कइलन जवना में निर्माता कामेश्वर सिंह के “मोहब्बत के जंग”, “सनेहिया के दुश्मन”, राज कुमार निर्देशित “नायक” आ एगो अनाम फिलिम शामिल बाड़ी सँ. चारो फिलिमन के शूटिंग जल्दिए शुरू होखी.\nसुदीप पाण्डेय के जल्दिए आवेवाली फिलिमन में “जय हो जगदम्बा माई” आ “पारो पटना वाली” के नाम बा.


गदहन के प्रोमोशन – Anjoria\nगदहन के प्रोमोशन\nरामचेला बड़ी परेशान रहलन. काहे कि उनकरा आफिस में ढेर लोग के परमोशन भइल बाकिर उनकर ना भइल रहे. अब इ बात के दुखड़ा उ केकरा से रोवस. बस मुंह लटकवले रहस. अब लस्टमानंद त घाघ. उ आपन चेला के दरद बुझ गइलन. एक दिन एकांता देख के पूछिए लेहलन, ‘काहे बाबू, कउना बात से परशान बाड़? बतइब त मन के दुख कुछ हलुके होई अउर हो सकता कि कउनो रस्तो निकल आए.’\nरामचेला सकुचात-सकुचात बतवलन कि उनकरा डिपारटमेंट में कई लोग के परमोशन भइल बाकिर उनकरा के छोड़ दिहल गइल. एहिसे काम में मन नइखे लागत.\nलस्टमानंद ठठाइके हंसलन अउर एगो कहानी सुनाये लगलन. रउओ सबे सुनीं –\nएगो सरकारी आफिस ढेर ऊंच जगह पर बनल रहे. ढेर दिन से गदहा के पीठी पर पानी लाद के ओहिजा पहुंचावल जाये. जउन गदहा के एही काम में लगावल गइल रहे ओकरा के घास खातिर रोज-रोज मजूरी दिहल जात रहे. एगो मरमाह चपरासी ओही पइसा से घास खरीद के ओही गदहा के आगे डाल देत रहे. एक बेर नोटिस आइल कि ओहिजा जेतना लोग काम करेला ओकर नाम भेजल जाए अउर ओकरा के परमानेंट करमचारी मानल जाव. एगो मरमाह बड़का बाबू ओहिजा काम करस. उ गदहवा के नाम ‘गदर्भ दास’ लिखी के ओकरा आगे ‘सेवक’ लिख के भेज देहलन. एकरा बाद सरकारी कायदा- कानूने के मोताबिक अब आफिस से ओकरा कामो के रिपोर्टो भेजाए लागल, जेमे बतावल गइल कि ओकर काम बहुते बढ़िया बा. काम के मोताबिक बाद में सीनियरन के लिस्ट में ओकर नाम ढेर मजदूरी के साथ चढ़ावे के फरमान जारी भइल. इ हुकुम के पालनो होखे लागल. एही बीचे कउनो अधिकारी एह बात पर आपत्ति जतवलन कि गदहन के परमोशन नाहीं हो सकेला, अउर इ फाइल अपना बड़का अफसर का लगे पठा दिहलन. बड़का अफसर एकदमे सरकारी नियम कायदा में चले वाला रहलन. त उ आपन टिप्पणी दिहलन कि ‘नियम अउर पहिले के सिफारिश के मोताबिक बढ़ावल तनख्वाह दिहल जाए, काहे कि गदहा के परमोशन ऊपर से भइल बा, एही से अधिकारी लोग के आदेश के मानल जरूरी बा. हमनी के काहे रिस्क ली जा. जब ओकर काम बढ़िया बा त ओकरा के सीनियर भइला के लाभ मिलहीं के चाहीं. ओकर लाभ घटवला के रिस्क काहें लिहल जाए. एह बात पर कउनो पशु प्रेमी बवाल कर दी त ओकर जिमदार के होई. काल उ गदहा कोर्ट में खड़ा हो जाई त के जवाब दिही. ‘मानव अधिकार आयोग’ भा ‘पशु अधिकार आयोग’ के के जवाब दिही. छोटका अफसर चुपा गइलन. अब उ गहदा परमोशन पा के ए घरी मस्त बा.\nआपन गुरु लस्टमानंद के सुनावल इ कहानी पर रामचेला के दुख हलुक भइल कि नाहीं, बाकी उ इ बात बूझ गइलन कि गदहों के परमोशन रिपोर्ट कार्ड के आधार पर हो जाला, अइसना में उनकरा आपन रिपोर्ट कार्ड हमेशा दुरुस्त रखवाये के पड़ी. उन कर आंख अब खुल गइल.\nPrevious Post: भोजपुरी दंबग पचास रन से हरा दिहलसि चेन्नई रियोन्स के,\nNext Post: म्यूजिक विडियो “जवानी के जंक्शन” के शूटिंग पूरा\nहा …हा …हा …हा …हा … बहुत नीमन, मजा आ गइल।


भ्रष्टाचार से खुशहाली बढ़ेले – Anjoria\nNovember 23, 2012 OmPrakash Singh लस्टम पस्टम, सरोकार 0\nगुरू लस्टमानंद मार मईल कुर्ता धोती अपना बेग में से निकाल के बिगत रहले साफ करेके. अतने में राम चेला अइले. दंडवत क के पूछले, का हो बाबा कई दिन से ना लउकलऽ? कहां चल गइल रहलऽ? बाबा कहले, दिल्ली गइल रहीं. राम चेला के चेहरा पर सवाल रहे जेकर माने कि काहे के? कहले भ्रष्टाचार पर एगो बहस रहे. गंवई भ्रष्टाचार मुख्य विषय रहे. अब ऊ त अरविंद भइया बोलवले रहले आ सरकार के गोस्सा के खतरा रहे एही से कवनो चैनली पत्रकार त आइल ना. हार पाछ के हमनी के बोलावल लोग. ओहिजा का बताईं कि चारू ओर से भ्रष्टाचार के प्रतिनिधि लोग आइल रहे. झारखंड से लगवले उत्तराखंड ले आ बंगाल से लिहले बनारस ले. सब ओर से भ्रष्टाचार के हिमायती लोग. उहां सेमिनार के आयोजक कहले कि विचार के विषय बा कि, मीडिया में भ्रष्टाचार के बड़ा बदनामी हो रहल बा. ई बदनामी हटावे खातिर कुछ करे के चाहीं. सब तरह आ वेराइटी के भ्रष्टाचारी लोग के राय भइल कि मीडिया में सबके बात आवे ला. कबो भ्रष्टाचार के आपन पीड़ा केहु ना कहल. एगो भ्रष्टाचार के आपन नजरिया से सम्बद्ध लेख तैयार कइल जाउ आ मीडिया के दिहल जाउ. सब लोग तइयार हो गइल. एह में सबसे बड़हन बात ई बा कि सब बहस इमानदारी के नजरिया से होला. बेइमानी के एंगल से केहु ना देखे. आखिर ओकरो बात त सुने के चाहीं. मीडिया चाहे केजरीवाल कहेले कि भ्रष्टाचार बड़ा खराब चीज हऽ, एकरा से दूर रहे के चाहीं. लेकिन हमरा रात में अचानक विचार आइल. बुझाता कि सपना देखऽतानी. केहु एकदम संन्यासी वेश में बा आ कहऽता कि भले अबही भ्रष्टाचार थोड़िका कमजोर पड़ गइल बा, सब लोग कहऽता कि एकरा मेटा के रहब. लेकिन केहु ई नइखे पूछत कि ओकर आपन नजरिया का बा.\nभ्रष्टाचार के बड़ा फायदा बा. सबसे बड़हन बात बा कि एह से विकास के गति तेज हो जाला. दोसरका फायदा बा कि भ्रष्ट आदमी सुस्त ना हो सकेला. जब देखऽ तब जोगाड़ में लागल रहेला. कबहु शांति से ना बइठ सके. कुछ करे के चक्कर आ ओकरा बाद जवन क देहलस ओकरा के बचावे के आ खुद बांचे के चक्कर में रहेला. इहे ना, भ्रष्टाचार से डबल विकास होला. जइसे मान ल कि कहीं एगो पुल बनऽता. अब इमानदारी से त पुल बनी, लेकिन भ्रष्टाचार से एगो पुल बनी आ ओही में से थोड़े सीमिंट, छड़ , पइसा वगैरह निकाल के कहीं एगो बंगला बनि जाई. अरे बंगला मान ल अपने बनल लेकिन विकास त भइल न? एगो बजट में पुलो बन गइल आ बंगलो. एतने ना इमानदारी से रोजगार मिलेला आ भ्रष्टाचार रोजगार के संभावना बढ़ावे ला. अब मान लù कि एगो रोड बनù ता. ओह से एक बेर कुछ लोग के रोजगार मिल गइल. अब भ्रष्टाचार का करी कि ओह रोड के अइसन बनाई कि तीने महीना में टूट जाई. अब ओकरा मरम्मत के खातिर कुछ लोग के रोजगार मिल जाई. ओकर बजट आयी त फेर कवनो घर बन जाई चाहे गाड़ी किना जाई आ फेर तीन महीना के बाद सड़क टूट जाई त फेर इहे चालू हो जाई. रोजगार आ आमदनी के प्रचुर इंतजाम एगो सड़क से. एगो कहानी बा कि एगो प्रखंड में एक हाली एक जाना अफसर अइले. उनका कुछ पईसा के दरकार रहे. अब जान जा कि ऊ साहेब सरकार के लगे लिखले कि फलनवां गांव जे पोखरा बन जाइत त खेती में बड़ा मदद मिलित. सरकार से पइसा आ गइल आ साहेब चांपि लिहले. जब उनकर बदली भइल त दोसर साहेब अइले ऊ फाइल में पोखरा देखले लेकिन ऊ कतहुं जमीन पर ना रहे. ऊ बात बूझि गइले. अब चोर चोर मउसिआउत भाई! ऊ दन दे सरकार के लिखले कि गांव के बीच में पोखरा से मलेरिया डेंगू कई गो रोग फइलत बा आ एकरा से जवन कष्ट हो रहल बा ऊ पोखरा के फायदा से कहीं जियादा बा एही से व्यापक हित देखि के पोखरा भठवा दिहल जाय. सरकार से ग्रांट आ गइल आ फाइल पर खोनाइल पोखरा फाइले में भठा दिहल गइल.\nहँ कुछ लोग कहेला कि भ्रष्टाचार चुपे चोरी होला. अरे भाई अतना चुपे चोरी होइत त अतना खबर कइसे फइलित? एह से मीडिया से निवेदन बा कि ऊ भ्रष्टाचार के पाछ छोड़ देऊ.\nआपन भाषण खतम क के जब लस्टमानंद सांस लेहले तले ठीकदार साहेब उनका के फरका बोला ले गइले. का जाने का बात रहे ?


फैसला आवे ले आधार लिंक करावल जरूरी नइखे – टटका खबर\nनयी दिल्ली, 13 मार्च (वार्ता). ‘आधार’ के जरुरी बनावे का खालाफ चलत मामिला में उच्चतम न्यायालय कहलसु कि फैसला आवे ले बैंक आ मोबाइल फोन वगैरह के आधार से लिंक करावल जरुरी ना होखी. एह तरह आखिरी तारीख 31 मार्च के लटकत तलवार आजु हट गइल.\nमुख्य न्यायाधीश दीपक मिश्रा के अध्यक्षता वाली पांच-सदस्य वाली संविधान पीठ कहलसु कि फैसला आवे ले आधार के जरुरी होखे के शर्त खतम कइल जा रहल बा. हालांकि साथही इहो साफ कह दिहलसि कि कल्याणकारी आ सामाजिक योजनन ला आधार तबहियों जरुरी होखी. संविधान पीठ कहलसु कि सरकार बैंक खाता भा मोबाइल फोन के हर हाल में आधार से जोड़वावे के दबाव ना बना सके.\nसिद्धार्थनगर जिला अस्पताल में आगि लागल – सात गो मासूम बाल बाल बचले